RIŻOLUZZJONI (UE, EURATOM) 2018/1314 TAL-PARLAMENT EWROPEW

tat-18 ta’ April 2018

li tinkludi l-kummenti li jagħmlu parti integrali mid-deċiżjonijiet dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2016, Taqsima III — Il-Kummissjoni u l-aġenziji eżekuttivi

IL-PARLAMENT EWROPEW,

— wara li kkunsidra d-deċiżjoni tiegħu dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2016, Taqsima III – Il-Kummissjoni,

— wara li kkunsidra d-deċiżjonijiet tiegħu dwar il-kwittanza għall-implimentazzjoni tal-baġits tal-aġenziji eżekuttivi għas-sena finanzjarja 2016,

— wara li kkunsidra l-Artikolu 93 u l-Anness IV tar-Regoli ta’ Proċedura tiegħu,

— wara li kkunsidra r-rapport tal-Kumitat għall-Kontroll tal-Baġit u l-opinjonijiet tal-kumitati kkonċernati l-oħra (A8-0137/2018),

A. billi l-infiq tal-UE huwa strument sinifikanti għall-ilħuq tal-objettivi ta’ politika, u bħala medja jirrappreżenta 1,9 % tan-nefqa tal-amministrazzjoni pubblika tal-Istati Membri;

B. billi, meta jagħti l-kwittanza lill-Kummissjoni, il-Parlament jivverifika jekk il-fondi jkunux intużaw b’mod korrett jew le, u jekk l-objettivi ta’ politiki jkunux intlaħqu jew le;

C. billi, fil-kuntest tal-proċedura ta’ kwittanza, l-awtorità ta’ kwittanza tisħaq fuq l-importanza partikolari li tissaħħaħ ulterjorment il-leġittimità demokratika tal-istituzzjonijiet tal-Unjoni permezz ta’ titjib fit-trasparenza u l-obbligu ta’ rendikont, u permezz tal-implimentazzjoni tal-kunċett ta’ bbaġitjar abbażi tal-prestazzjoni u governanza tajba tar-riżorsi umani;

D. billi l-prinċipji baġitarji Ewropej, tal-eżattezza baġitarja, tal-annwalità, tal-ekwilibriju, tal-universalità, tal-ispeċifikazzjoni, tal-ġestjoni finanzjarja tajba u tat-trasparenza jridu jiġu rispettati fl-istabbiliment u fl-implimentazzjoni tal-baġit tal-Unjoni;

E. billi n-nefqa taħt il-baġit tal-Unjoni għandha l-għan li ttejjeb il-kundizzjonijiet tal-għajxien u l-kwalità tal-ħajja taċ-ċittadini tagħha u għaldaqstant jeħtieġ li jiġu eliminati l-lakuni fil-politiki soċjali tagħha;

F. billi l-baġit tal-Unjoni għandu jqis l-implimentazzjoni ta’ pilastru soċjali;

G. billi l-politika ta’ koeżjoni hija sors ta’ investiment pubbliku intiż biex iġib valur miżjud ċar u jtejjeb il-kwalità tal-ħajja taċ-ċittadini tal-Unjoni;

Il-prijoritajiet politiċi

1. Jistieden lill-Kummissjoni u lill-Istati Membri jallinjaw l-objettivi tal-politika u ċ-ċikli finanzjarji tal-Unjoni, il-leġiżlatura tal-Parlament u l-mandat tal-Kummissjoni;

2. Jistieden lill-Kummissjoni tipprovdi lill-Parlament b’evalwazzjoni ta’ nofs it-terminu tal-perjodu ta’ finanzjament attwali u evalwazzjoni ta’ dawn l-aħħar perjodi finanzjarji, tidentifika l-programmi li ma wrew ebda valur miżjud ċar u mbagħad twettaq valutazzjoni tal-infiq;

3. Ifakkar li l-Kummissjoni għandha tikkunsidra, fil-proposti tagħha għal Qafas Finanzjarju Pluriennali (QFP) ġdid, li ċerti oqsma ta’ politika, bħalma huma l-koeżjoni jew ir-riċerka, ħafna drabi jiddependu fuq programmazzjoni aktar fit-tul u jeħtieġu aktar żmien biex jilħqu l-objettivi politiċi minn oqsma ta’ politika oħrajn; iqis li, madankollu, f’sitwazzjonijiet ta’ emerġenza għandha tingħata flessibilità xierqa;

4. Jinsisti li l-baġit tal-Unjoni, bħala konsegwenza tal-inizjattiva “baġit iffukat fuq ir-riżultati”, jiġi ppreżentat skont l-objettivi politiċi tal-Unjoni għall-QFP; ifakkar, anki fid-dawl tal-QFP ta’ wara l-2020, li l-baġit tal-Unjoni għandu jkun baġit ta’ valur miżjud Ewropew reali, intiż għall-objettivi komuni tal-Unjoni li jippromwovu l-iżvilupp ekonomiku u soċjali sostenibbli tal-Unjoni kollha, li l-Istati Membri ma jistgħux jiksbu waħedhom, u għaldaqstant m’għandux jitqies sempliċement bħala benefiċċju jew bilanċ nett ta’ Stati Membri individwali;

5. Jesprimi l-bżonn li jiġi stabbilit korp indipendenti ta’ żvelar, konsulenza u riferiment bil-għan li jgħin lill-informaturi jużaw il-mezzi adatti biex jiżvelaw l-informazzjoni tagħhom dwar irregolaritajiet possibbli, filwaqt li jħares il-kunfidenzjalità tagħhom u jagħtihom l-appoġġ u l-konsulenza meħtieġa;

6. Jistieden lill-Kummissjoni timpenja ruħha favur rieżami fundamentali tal-iskemi favur il-bdiewa żgħażagħ u t-titjib ekoloġiku għall-QFP li jmiss fid-dawl tas-sejbiet tal-Qorti tal-Awdituri (il-“Qorti”);

7. Jistieden lill-Kummissjoni biex fir-rapporti dwar il-prestazzjoni tagħha tinkludi valutazzjonijiet dwar il-kwalità tad-data użata u dikjarazzjoni dwar il-kwalità tal-informazzjoni dwar il-prestazzjoni;

8. Jistieden lill-Kummissjoni tipprovdi lill-Parlament u lill-Qorti b’aktar rappurtar ibbilanċjat, billi tinkludi fir-rapporti dwar il-prestazzjoni tagħha informazzjoni aktar trasparenti dwar l-isfidi, in-nuqqasijiet u l-fallimenti;

9. Jistieden lill-Kummissjoni tħaffef it-twettiq tal-programmi tal-politika ta’ koeżjoni u l-pagamenti relatati bil-ħsieb li t-tul tal-perjodu ta’ implimentazzjoni jitnaqqas, inizjalment, għas-sena n+2;

10. Jistieden lill-Kummissjoni tilħaq il-mira ta’ nfiq oriġinali ta’ 20 % f’dak li jikkonċerna l-integrazzjoni tal-azzjoni klimatika fid-diversi programmi ta’ nfiq tal-Unjoni;

11. Jinsisti li l-Kummissjoni fl-aħħar tagħti istruzzjonijiet lid-direttorati ġenerali kollha tagħha biex jippubblikaw il-proposti tagħhom għar-rakkomandazzjonijiet speċifiċi għall-pajjiż fir-rapporti annwali tal-attività rispettivi tagħhom, kif mitlub mill-Parlament;

12. Jistieden lill-Kummissjoni ttejjeb it-trasparenza tal-finanzjament tal-politika dwar il-migrazzjoni kif rakkomandat mill-Qorti fir-rapport annwali tagħha għas-sena 2016 u tissorvelja b’mod attiv il-proċeduri tal-akkwist pubbliku meta dawn jitwettqu f’sitwazzjonijiet ta’ emerġenza;

13. Jistieden ukoll lill-Kummissjoni biex ittejjeb it-trasparenza tal-politiki dwar ir-riċerka u l-iżvilupp rurali bil-għan li jiġu identifikati u kkoreġġuti l-kawżi ta’ rati ta’ żball partikolarment għoljin u persistenti, kif indikat fir-rapporti annwali tal-Qorti;

14. Jistieden lill-Kummissjoni ttejjeb it-trasparenza għall-fondi fiduċjarji u għar-rapporti dwar il-ġestjoni tal-assistenza esterna, billi tipprovdi regolarment id-data kollha għad-dispożizzjoni tagħha;

15. Jistieden lill-Kummissjoni tinnegozja tnaqqis fit-tariffi mitluba mill-Bank Ewropew tal-Investiment għall-ħolqien u l-amministrazzjoni ta’ strumenti finanzjarji, u tippreżenta tagħrif dwar il-benefiċjarji u r-riżultati miksuba permezz ta’ dawn l-istrumenti b’mod regolari;

16. Jistieden lill-Kummissjoni tħaffef it-tħejjija tal-kontijiet tal-Unjoni, sabiex tiżgura li tinkiseb informazzjoni affidabbli u b’mod aktar f’waqtu mill-Istati Membri dwar l-infiq taħt ġestjoni kondiviża, u tippreżenta l-fehma tal-amministrazzjoni dwar l-infiq tal-Unjoni qabel u flimkien mal-kontijiet, bil-għan li tiġi adottata deċiżjoni dwar il-kwittanza fis-sena n+1, filwaqt li jiġu żgurati data ta’ kwalità għolja u ġestjoni finanzjarja tajba;

Id-Dikjarazzjoni ta’ Assigurazzjoni tal-Qorti

17. Jilqa’ l-fatt li l-Qorti tagħti opinjoni favorevoli dwar l-affidabilità tal-kontijiet għall-2016, kif għamlet mill-2007 ’l hawn, u li l-Qorti kkonkludiet li d-dħul kien ħieles minn kwalunkwe żball materjali fl-2016; jinnota b’sodisfazzjon li l-impenji li fuqhom huma bbażati l-kontijiet għas-sena li ntemmet fil-31 ta’ Diċembru 2016 huma legali u regolari fl-aspetti materjali kollha;

18. Jilqa’ t-tendenza pożittiva tar-rata tal-iżball l-aktar probabbli maħruġa mill-Qorti meta mqabbla mat-tendenza li kien hemm dawn l-aħħar snin minħabba li l-pagamenti fl-2016 huma milquta minn rata tal-iżball l-aktar probabbli ta’ 3,1 %; ifakkar li r-rata tal-iżball l-aktar probabbli għall-pagamenti kienet stmata għal 3,8 % fl-2015, 4,4 % fl-2014, 4,7 % fl-2013, 4,8 % fl-2012, 3,9 % fl-2011, 3,7 % fl-2010, 3,3 % fl-2009; 5,2 % fl-2008 u 6,9 % fl-2007; iqis li huwa importanti li fil-valutazzjoni tal-effiċjenza tal-finanzjament tal-Unjoni titqies ir-rata’ tal-iżball residwu tal-Kummissjoni peress li r-rata ta’ żball stamata tal-Qorti mhijiex finali;

19. Jisħaq fuq il-punt li, minħabba l-metodoloġija differenti mitluba għall-kalkolu tiegħu, il-livell ta’ żball stmat għall-koeżjoni ma jinkludix kwantifikazzjoni tal-iżborżamenti li saru fl-2016 favur l-istrumenti finanzjarji li jammontaw għal EUR 2,5 biljun, u li l-Qorti tqis li kienu barra mill-perjodu ta’ eliġibilità ddefinit fl-Artikolu 56(1) tar-Regolament tal-Kunsill (KE) Nru 1083/2006 ( 1 ) ; jinnota li kieku l-Qorti kellha tikkwantifikat din l-irregolarità, ir-rata tal-iżball l-aktar probabbli kienet tkun ħafna ogħla; jiddeplora d-deċiżjoni unilaterali tal-Kummissjoni li taċċetta n-nefqiet sal-31 ta’ Marzu 2017; jirrimarka li l-Kummissjoni kien imissha ppreparat il-proposta leġiżlattiva meħtieġa biex ittemm din l-irregolarità;

20. Jiddispjaċih li l-użu dejjem akbar ta’ strumenti finanzjarji biex jitnaqqas il-valur tal-baġit tal-Unjoni jinvolvi riskji ogħla kemm għall-obbligu ta’ rendikont kif ukoll għall-koordinament tal-politiki u l-operazzjonijiet tal-Unjoni;

21. Jinnota li m’hemmx biżżejjed informazzjoni disponibbli biex issir evalwazzjoni xierqa tal-istrumenti finanzjarji, b’mod partikolari fir-rigward tal-impatt soċjali u ambjentali tagħhom; jenfasizza li l-istrumenti finanzjarji jistgħu jissupplementaw l-għotjiet iżda mhux suppost jissostiwixxuhom;

22. Jinnota b’sodisfazzjon li, għall-ewwel darba fi 23 sena, il-Qorti ħarġet opinjoni kwalifikata (pjuttost milli opinjoni negattiva) dwar il-legalità u r-regolarità tal-pagamenti li fuqhom huma bbażati l-kontijiet, u dan ifisser li fil-fehma tal-Qorti sar titjib importanti fil-ġestjoni tal-finanzi tal-Unjoni, kif ukoll li l-iżbalji materjali kienu limitati prinċipalment għan-nefqa bbażata fuq ir-rimborżi, li tirrappreżenta madwar nofs il-pagamenti awditjati;

23. Jiddispjaċih li, għat-23 sena konsekuttiva, il-pagamenti huma materjalment milquta minn żbalji minħabba l-fatt li s-sistemi ta’ ġestjoni u ta’ kontroll huma biss parzjalment effikaċi biex jiżguraw li ssir ġestjoni finanzjarja tajba u li l-pagamenti jsiru fil-ħin;

24. Jinnota bi tħassib li, kieku l-miżuri korrettivi meħuda mill-Istati Membri u mill-Kummissjoni ma ġewx applikati għall-pagamenti awditjati mill-Qorti, il-livell kumplessiv ta’ żball stmat kien ikun ta’ 4,3 % minflok ta’ 3,1 % (jiġifieri l-istess livell tal-2015); ara r-Rapport Annwali tal-Qorti 2016, paragrafu 1.34);

25. Jinnota li t-tip tal-ġestjoni jkollu impatt limitat fuq il-livell ta’ żball, peress li l-Qorti sabet li l-livell ta’ żball stmat għan-nefqa taħt ġestjoni kondiviża mal-Istati Membri huwa l-istess bħal dak għal forom oħra ta’ nefqa operattiva ġestita direttament mill-Kummissjoni, jiġifieri 3,3 %;

26. Jindika li l-Qorti sabet l-ogħla livelli ta’ żball stmat fl-infiq għall-iżvilupp rurali, l-ambjent, l-azzjoni klimatika u s-sajd (4,9 %), għall-koeżjoni ekonomika, soċjali u territorjali (4,8 %) u għall-kompetittività għat-tkabbir u l-impjiegi (4,1 %), filwaqt li n-nefqa amministrattiva kellha l-iktar livell baxx ta’ żball stmat (0,2 %);

27. Jinnota li, skont il-konklużjonijiet tal-Qorti, il-profili tar-riskju differenti tal-iskemi ta’ rimborż u l-iskemi ta’ intitolamenti kellhom influwenza kbira fuq il-livelli ta’ żball fl-oqsma ta’ nfiq differenti; fl-oqsma fejn l-Unjoni tagħti rimborż tal-ispejjeż eliġibbli abbażi tad-dikjarazzjonijiet tal-ispejjeż li jagħmlu l-benefiċjarji, il-livell ta’ żball huwa ta’ 4,8 % (5,2 % fl-2015), waqt li fl-oqsma fejn il-pagamenti jsiru meta jiġu ssodisfati ċerti kundizzjonijiet minflok ma jingħata rimborż tal-ispejjeż, ir-rata ta’ żball hija ta’ 1,3 % (1,9 % fl-2015);

Rapport Annwali dwar il-Ġestjoni u l-Prestazzjoni (AMPR) (2): il-kisbiet tal-ġestjoni

28. Josserva li lil hinn mid-dehra tal-konklużjonijiet konverġenti li saru mill-Kummissjoni u mill-Qorti, id-dikjarazzjoni magħmula mill-Qorti fir-rapport annwali tagħha u l-analiżi mressqa mill-Kummissjoni fir-Rapport Annwali tagħha dwar il-Ġestjoni u l-Prestazzjoni għall-2016 huma parzjalment diverġenti;

29. Jinnota, b’mod partikolari, li fir-Rapport Annwali tagħha dwar il-Ġestjoni u l-Prestazzjoni għall-2016 il-Kummissjoni osservat li r-riżervi maħruġa mid-diretturi ġenerali fir-Rapporti Annwali tal-Attività tagħhom żdiedu u jammontaw għal EUR 35,3 biljun, ammont li jikkorrispondi għal 26 % tal-pagamenti (fl-2015 dan l-ammont kien ta’ EUR 29,8 biljun u 21 % tal-pagamenti);

30. Jirrimarka li skont il-Kummissjoni, l-impatt finanzjarju reali f’termini ta’ ammont f’riskju fil-ħin tar-rappurtar żdied ukoll fl-2016 għal EUR 1,6 biljun (fl-2015 kien ta’ EUR 1,3 biljun);

31. Josserva li l-Kummissjoni, fir-Rapport Annwali tagħha dwar il-Ġestjoni u l-Prestazzjoni għall-2016, tinnota deterjorament tal-indikaturi f’dak li jikkonċerna r-riżervi tar-Rapporti Annwali tal-Attività u dan tispjegah permezz tad-diffikultajiet fl-introduzzjoni ta’ skemi ġodda u aktar stretti, b’mod partikolari l-ekoloġizzazzjoni ( 3 ) , filwaqt li l-Qorti tosserva titjib ċar proprju f’dan il-qasam ta’ politika;

32. Jinnota b’mod partikolari li l-Qorti tiddikjara li l-Fond Agrikolu Ewropew ta’ Garanzija (l-FAEG) b’rata ta’ żball ta’ 1,7 %, huwa eżenti minn żbalji materjali”, li huwa titjib kbir apparagun taċ-ċifri tal-2015, meta kienet 2,2 %, u tevalwa li l-livell ta’ żball għan-nefqa bbażata fuq id-drittijiet huwa ta’ 1,3 %, filwaqt li tosserva li l-akbar parti tal-ewwel pilastru tal-PAK hija inkluża f’dan it-tip ta’ nefqa;

33. Jieħu nota tal-affermazzjoni tal-Qorti li fin-nefqa l-iżball mhuwiex “mifrux” (ir-rapport annwali tal-Qorti għall-2016, paragrafu 1.8); jistieden lill-Kummissjoni u l-Qorti jallinjaw il-metodi tagħhom permezz tal-istandards internazzjonali tal-awditjar qabel ma jinħareġ ir-rapport annwali jew ir-rapport annwali tal-attività li jmiss;

34. Jisħaq fuq il-punt li fir-Rapport Annwali tagħha dwar il-Ġestjoni u l-Prestazzjoni għall-2016, il-Kummissjoni kkonkludiet li l-infiq huwa milqut minn livell ta’ żball materjali, peress li huwa stmat li r-rata ta’ żball medja globali hija ta’ bejn 2,1 % u 2,6 % (li fl-2015 kienet bejn 2,3 % u 3,1 %) tan-nefqa rilevanti totali, u l-ammont globali stmat rilevanti li jkun f’riskju fil-waqt tal-pagament huwa bejn EUR 2,9 u 3,6 biljun (filwaqt li fl-2015 kien bejn EUR 3,3 u 4,5 biljun);

35. Jinnota li dan it-tnaqqis huwa dovut, skont il-Kummissjoni, l-aktar minħabba r-riskju iċken ta’ żball inerenti tal-koeżjoni għall-programmi tal-QFP attwali; jinsab sorpriż b’din l-ispjegazzjoni minħabba l-livell baxx ħafna ta’ implimentazzjoni tal-baġit f’dan il-qasam; jistieden lill-Kummissjoni tispjega ulterjorment il-kwistjoni;

36. Josserva li din ir-rata ta’ implimentazzjoni baxxa tista’ tiġi spjegata mill-fatt li fil-koeżjoni ma ġiet ċertifikata ebda nefqa fil-kontijiet annwali ppreżentat lill-Kummissjoni fl-2016, u ma ġiet imposta ebda korrezzjoni min-naħa tal-Kummissjoni wara l-attività ta’ verifika tagħha ( 4 )

37. Jinnota l-istima tal-Kummissjoni li fis-snin li ġejjin se tidentifika u tikkoreġi żbalji li jammontaw bejn EUR 2,0 u EUR 2,1 biljun, jew bejn 1,5 % u 1,6 %;

38. Jikkondividi l-fehma tal-Qorti li l-metodoloġija tal-Kummissjoni għall-istima tagħha tal-iżball rigward l-ammont f’riskju tjiebet tul is-snin, iżda li “l-istimi individwali tad-DĠ rigward il-livell ta’ nfiq irregolari mhumiex ibbażati fuq metodoloġija konsistenti”; jistieden lill-Kummissjoni tuża l-istess metodoloġija biex tagħmel stima ta’ riskju ta’ żball għad-DĠ kollha u tinforma lill-awtorità tal-kwittanza dwar il-progress tagħha;

39. Jinnota li, minkejja t-titjib li sar, il-Kummissjoni għadha ma eliminatx ir-riskju li l-impatt tal-azzjonijiet korrettivi qed jiġi sopravvalutat;

40. Josserva, b’mod partikolari li, għal aktar minn tliet kwarti tan-nefqa fl-2016, id-Direttorati Ġenerali tal-Kummissjoni jibbażaw l-istimi tagħhom tal-ammont f’riskju fuq id-data pprovduta mill-awtoritajiet nazzjonali, filwaqt li, sfortunatament, fir-Rapporti Annwali tal-Attività tad-Direttorati Ġenerali tal-Kummissjoni kkonċernati (b’mod partikolari DĠ AGRI u DĠ REGIO) jidher li, filwaqt li r-rapporti ta’ kontroll tal-Istati Membri jirriflettu l-iżball identifikat mill-Istat Membru, l-affidabilità ta’ xi sistemi ta’ ġestjoni u kontroll għadha tikkostitwixxi sfida; jisħaq fuq l-importanza tal-affidabilità tad-data tal-Istati Membri.

41. Jindika li, minħabba l-ispeċifiċità tal-programmazzjoni pluriennali u peress li l-iżbalji jistgħu jiġu korretti aktar minn għaxar snin wara li jkunu seħħew, huwa artifiċjali u mhux komplut li l-istima tal-impatt tal-korrezzjonijiet fil-ġejjieni tiġi bbażata fuq il-korrezzjonijiet reġistrati f’dawn l-aħħar sitt snin;

42. Jirrimarka li fid-Diskussjoni u l-Analiżi tar-Rapporti Finanzjarji l-Kummissjoni tirrapporta total ta’ EUR 3,4 biljun (3,9 fl-2015) għall-korrezzjonijiet u l-irkupri finanzjarji li saru, li madwar EUR 0,6 biljun (1,2 biljun fl-2015) tal-korrezzjonijiet u l-irkupri twettqu fis-sors (applikati qabel il-Kummissjoni aċċettat in-nefqa) u li mit-EUR 2,8 biljun li jifdal, madwar EUR 0,6 biljun jirrappreżentaw l-irtirar mill-Istati Membri applikat wara l-approvazzjoni tan-nefqa permezz tas-sostituzzjoni tal-ammonti ineliġibbli bi proġetti ġodda fil-qasam tal-koeżjoni;

43. Itenni b’qawwa l-appell tiegħu lill-Kummissjoni u lill-Istati Membri biex jimplimentaw proċeduri sodi biex jikkonfermaw l-għażla taż-żmien, l-oriġini u l-ammont tal-miżuri korrettivi u biex jipprovdu informazzjoni li tirrikonċilja sa fejn ikun possibbli, is-sena meta jsiru l-pagamenti, is-sena meta jinstab l-iżball relatat u s-sena meta l-irkurpi jew il-korrezzjonijiet finanzjarji jiġu żvelati fin-noti għall-kontijiet;

L-għodod ta’ governanza interna tal-Kummissjoni

44. Ifakkar fil-fehma li esprimiet il-Qorti fir-Rapport Speċjali Nru 27/2016 tagħha li d-distinzjoni li introduċiet ir-riforma Kinnock-Prodi bejn “ir-responsabilità politika tal-Kummissarji” u r-responsabilità operattiva tad-diretturi ġenerali tfisser li mhux dejjem ġie ċċarat jekk “ir-responsabilità politika” tinkludix it-teħid tar-responsabilità għall-implimentazzjoni tal-baġit għad-direttorati ġenerali jew jekk huwiex separat minnha;

45. Josserva li l-Kulleġġ tal-Kummissarji ma jipproduċix dikjarazzjoni annwali dwar il-governanza, f’konformità mal-aħjar prattika u l-prattika komuni tal-Istati Membri; jistieden lill-Kummissjoni tipproduċi dikjarazzjoni annwali dwar il-governanza bil-għan li tipprevedi aktar trasparenza u responsabilità min-naħa tal-Kulleġġ tagħha;

46. Jitlob lill-Kummissjoni timplimenta r-rakkomandazzjoni numru 2 tar-Rapport Speċjali tal-Qorti Nru 27/2016 u, barra minn hekk, takkumpanja r-rapporti finanzjarji tagħha b’dikjarazzjoni annwali dwar il-governanza u l-kontroll intern, li tinkludi b’mod partikolari: (a) deskrizzjoni tal-għodod tal-Kummissjoni għal governanza interna; (b) valutazzjoni tal-attivitajiet li jikkostitwixxu riskju operattiv u strateġiku tul is-sena u dikjarazzjoni dwar is-sostenibilità fiskali fuq terminu medju u fuq terminu twil;

Riżervi politiċi

47. Jaqbel mar-riżervi maħruġa mid-diretturi ġenerali ta’ DĠ REGIO, DĠ EMPL, DĠ MARE, DĠ HOME, DĠ DEVCO u DĠ AGRI fir-rapport annwali tal-attività tagħhom; huwa tal-opinjoni li dawk ir-riżervi juru li l-proċeduri ta’ kontroll implimentati fil-Kummissjoni u l-Istati Membri jistgħu jagħtu l-garanziji meħtieġa fir-rigward tal-legalità u r-regolarità tat-tranżazzjonijiet ta’ bażi kollha fl-oqsma ta’ politika korrispondenti dment li l-proċeduri ta’ korrezzjoni meħtieġa jiġu implimentati b’suċċess;

Ġestjoni baġitarja u finanzjarja

48. Jinnota li d-dewmien fl-implimentazzjoni tal-programmi fl-ewwel tliet snin tal-QFP attwali minħabba dewmien fl-adozzjoni tal-QFP 2014-2020 u n-novitajiet konsiderevoli introdotti għall-perjodu 2014-2020 li kkawżaw diffikultajiet amministrattivi minkejja l-isforzi ta’ simplifikazzjoni, wasslu għat-trasferiment ta’ approprjazzjonijiet ta’ impenn mill-2014, l-aktar għall-2015 u l-2016, u għal livell baxx ta’ pagamenti fl-2016 (u l-implimentazzjoni tal-baġit tal-Unjoni b’7 % matul il-perjodu 2014-2016 tal-QFP attwali); jiġbed l-attenzjoni, madankollu, għall-fatt li l-2017 kienet l-ewwel sena meta l-implimentazzjoni tal-programmi tal-Fondi Strutturali u ta’ Investiment Ewropej (fondi SIE) aċċellerat; jistenna li din it-tendenza tkompli fl-2018 u fl-2019; jemmen li għandhom jiġu pprovduti livelli suffiċjenti ta’ approprjazzjonijiet ta’ pagament u ta’ impenn sabiex l-implimentazzjoni tal-politika tipproċedi mingħajr xkiel;

49. Jinnota bi tħassib in-nisġa kkumplikata ta’ arranġamenti fil-baġit tal-Unjoni u madwaru, peress li din ixxekkel l-iskrutinju pubbliku, ir-responsabilità, it-trasparenza u s-sorveljanza demokratika tal-baġit tal-Unjoni u l-arranġamenti finanzjarji marbuta miegħu; jiddispjaċih, f’dan ir-rigward, minħabba n-nuqqas ta’ unità tal-baġit tal-Unjoni, u jikkondividi t-tħassib tal-Qorti fir-rigward tal-kumplessità tal-baġit tal-Unjoni;

50. Jibża’ li minkejja l-użu estensiv ta’ marġini u strumenti speċjali (ir-Riżerva ta’ Għajnuna f’Emerġenza, il-Fond ta’ Solidarjetà tal-Unjoni Ewropea, il-Fond Ewropew ta’ Aġġustament għall-Globalizzazzjoni u l-lstrument ta’ Flessibilità), l-ammonti li jifdal jaf ma jkunux biżżejjed biex jiffinanzjaw avvenimenti mhux mistennija li jaf xorta jseħħu qabel l-2020;

51. Jinnota bi tħassib li nħoloq livell rekord ta’ impenji pendenti, li sa tmiem l-2016 kienu laħqu livelli rekord ta’ EUR 238 biljun, 72 % ogħla minn kemm kienu fl-2007 u ekwivalenti għal 2,9 snin ta’ pagamenti meta mqabbla ma’ 2,2 snin fl-2017; iqis li dan żied l-ammonti dovuti mill-Unjoni u għaldaqstant l-esponiment finanzjarju tal-baġit tal-Unjoni;

52. Jiddispjaċih li l-esponiment finanzjarju kumplessiv tal-baġit tal-UE kiber, b’obbligazzjonijiet, garanziji u obbligi ġuridiċi sinifikanti u fuq terminu twil, u dan jimplika li jeħtieġ li l-ġestjoni ssir b’attenzjoni fil-futur;

53. Ifakkar li l-Unjoni qed tagħmel użu dejjem akbar tal-istrumenti finanzjarji u jiddispjaċih li l-istabbiliment tal-Fond Ewropew għall-Investimenti Strateġiċi (FEIS) joħloq arranġamenti ġodda ta’ governanza b’livell ta’ skrutinju pubbliku li għadu mhux sodisfaċenti, u b’hekk jeħtieġ issir sorveljanza b’aktar reqqa min-naħa tal-Parlament; jenfasizza li kwalunkwe proposta leġiżlattiva jenħtieġ li ttejjeb b’mod sinifikanti l-kopertura ġeografika tal-FEIS; ifakkar li l-FEIS jenħtieġ li jibqa’ għodda addizzjonali biex tingħata spinta lill-investimenti peress li l-politika ta’ koeżjoni jenħtieġ li tibqa’ l-politika ta’ investiment tal-Unjoni; jinnota, madankollu, l-implimentazzjoni b’suċċess u l-ammont għoli ta’ kapital privat ingranat mill-fond, u jirrikonoxxi t-titjib ulterjuri li ġie maqbul dwar it-trasparenza tiegħu tul in-negozjati għall-estensjoni tad-durata tal-FEIS, magħrufa bħala FEIS 2.0; jistieden lill-Qorti tfittex li jkollha stampa ġenerali aħjar tal-fażi tal-ippjanar u l-fażi ta’ nfiq tal-fondi SIE;

54. Ifakkar li r-reviżjoni tar-Regolament Finanzjarju tirrappreżenta pass kbir ’il quddiem f’dan ir-rigward, peress li tipproponi, permezz ta’ input min-naħa tal-Parlament, preżentazzjoni aktar effiċjenti tal-istrumenti finanzjarji u, għall-ewwel darba, tipprovdi garanziji baġitarji u assistenza finanzjarja f’dak il-qafas;

55. Josserva li, f’konformità mal-prinċipji tal-politika ta’ koeżjoni, il-fondi tal-Unjoni jikkostitwixxu sehem sinifikanti tan-nefqa ta’ xi Stati Membri, u b’mod partikolari li f’disa’ Stati Membri (il-Litwanja, il-Bulgarija, il-Latvja, ir-Rumanija, l-Ungerija, il-Polonja, il-Kroazja, l-Estonja, is-Slovakkja) l-impenji pendenti tal-fondi SIE jirrappreżentaw sostenn finanzjarju ta’ aktar minn 15 % tan-nefqa tal-amministrazzjoni pubblika; jistieden lill-Kummissjoni tħejji wkoll kampanja pubbliċitarja pożittiva bil-għan li tinforma liċ-ċittadini ta’ dawn il-pajjiżi f’aktar dettall dwar il-benefiċċji tas-sħubija tagħhom;

56. Jibża’ li l-Istati Membri fejn il-fondi Strutturali u ta’ Investiment Ewropej (SIE) jirrappreżentaw perċentwal sinifikanti tan-nefqa tal-amministrazzjoni pubblika jaf isibuha diffiċli li jidentifikaw biżżejjed proġetti ta’ kwalità għolja li fuqhom jistgħu jonfqu l-fondi disponibbli tal-Unjoni jew li jipprovdu kofinanzjament; jistieden lill-Kummissjoni u l-Qorti biex jagħtu aktar attenzjoni għall-aspett tas-sostenibilità tal-proġetti ta’ investiment proposti u biex jivvalutaw l-adegwatezza tagħhom b’mod kritiku;

57. Jinsab iddiżappuntat minħabba r-raġunijiet li għalihom, tliet snin wara l-bidu tal-perjodu 2014-2020, l-Istati Membri nnominaw biss 77 % tal-awtoritajiet tal-programmi responsabbli għall-implimentazzjoni tal-fondi SIE; jinsab sodisfatt, madankollu, li bħalissa din iċ-ċifra hija ta’ 99 %; għandu dubji fir-rigward tal-ħtieġa li jiġu mmodifikati l-proċeduri fil-bidu ta’ kull perjodu ta’ programmazzjoni; jistieden lill-Kummissjoni tanalizza sew għaliex xi reġjuni għad għandhom rata baxxa ta’ assorbiment tal-fondi, u tieħu azzjonijiet speċifiċi intiżi biex isolvu l-problemi strutturali;

58. Jisħaq fuq il-punt li l-volum tal-fondi tal-Unjoni u t-twaqqit tar-riċevuta tagħhom jista’ jkollhom impatt makroekonomiku konsiderevoli, bħal pereżempju fuq l-investiment, it-tkabbir u l-impjiegi;

59. Jisħaq fuq il-punt li l-investiment pubbliku huwa meħtieġ biex tingħalaq id-diskrepanza fl-investiment u biex tingħata spinta lill-impjiegi u t-tkabbir u biex jiġu żgurati l-istandards soċjali fl-Unjoni;

60. Jinnota li l-Kummissjoni mmobilizzat diversi riżorsi biex tindirizza l-kriżi tar-rifuġjati u tal-migrazzjoni, iżda ma stabbilietx struttura ta’ rappurtar biex tkun tista’ tirrapporta b’mod komprensiv dwar l-użu tal-fondi involuti; jiddeplora l-fatt li huwa attwalment impossibbli li nkunu nafu kemm qed jintefqu flus fuq kull migrant jew rifuġjat;

61. Jinnota li, f’dak li jikkonċerna l-istrumenti finanzjarji fil-politika ta’ koeżjoni, ġie rrappurtat li l-pagamenti lir-riċevituri aħħarin kienu ta’ EUR 15 192,18 miljun fl-għeluq (31 ta’ Marzu 2017), li minnhom EUR 10 124,68 miljun kienu fondi strutturali, li laħqet rata ta’ żborżament lir-riċevituri aħħarin ta’ kważi 93 % tal-ammonti tal-programm operattiv imħallsa lil strumenti ta’ inġinerija finanzjarja, jiġifieri żieda ta’ 20 % meta mqabbel ma dak li ġie rrappurtat fi tmiem l-2015;

62. Jinnota li r-rati ta’ żborżament lir-riċevituri aħħarin rrappurtati varjaw b’mod estensiv bejn l-Istrumenti ta’ Inġinerija Finanzjarja, b’varjazzjonijiet mhux biss bejn l-Istati Membri, li jvarjaw minn 60 % sa 99 %, iżda wkoll bejn l-oqsma ta’ intervent;

63. Jibża’ li lejn tmiem il-QFP attwali u fl-ewwel ftit snin tal-QFP li jmiss jistgħu jakkumulaw pagamenti mhux imħallsa; iqis li l-finanzjament tal-QFP il-ġdid se jeħtieġ approprjazzjonijiet baġitarji realistiċi biex ikopru l-impenji pendenti projettati;

Il-miżuri li għandhom jittieħdu

64. Jistieden lill-Kummissjoni: (a) tqis it-tkabbir f’impenji pendenti fil-previżjoni tagħha tal-approprjazzjonijiet ta’ pagament għall-QFP li jmiss, tieħu inkunsiderazzjoni ż-żieda fl-impenji pendenti sabiex tgħin biex jinżamm bilanċ ordnat bejn l-approprjazzjonijiet ta’ impenn u dawk ta’ pagament. (b) tippreżenta proposti lill-Parlament u l-Kunsill, u tiżgura approċċ konsistenti għall-kwistjoni ta’ jekk l-istrumenti speċjali għandhomx jingħaddu jew le fil-limiti massimi applikabbli għall-approprjazzjonijiet ta’ pagament fil-QFP; (c) għal skopijiet ta’ ġestjoni u rappurtar, tistabbilixxi mod ta’ kif tirreġistra l-infiq baġitarju tal-Unjoni li jippermetti li fil-futur isir rappurtar dwar il-finanzjament kollu relatat mal-kriżi tar-refuġjati u tal-migrazzjoni; (d) tipprovdi lill-Parlament, fil-kuntest tal-kwittanza, rapport komprensiv dwar ir-riżorsi tal-baġit tal-Unjoni ġestiti u implimentati indirettament mill-Grupp tal-BEI (il-Bank Ewropew tal-Investiment (BEI) u l-Fond Ewropew għall-Investiment (FEI), minbarra l-mandat estern tiegħu mis-sena finanzjarja 2017; (e) fil-kuntest tad-dibattitu dwar il-futur tal-Ewropa, tqis kif is-sistema baġitarja tal-UE tista’ tiġi riformata biex tipprovdi baġit adegwat ħalli jiġu ggarantiti finanzjament adegwat għall-politiki ppjanati, bilanċ aħjar bejn il-prevedibilità u l-kapaċità ta’ rispons, kif ukoll xi jkun l-aħjar mod li jiżgura li l-arranġamenti kumplessivi ta’ finanzjament ma jkunux aktar kumpessi milli meħtieġ biex jintlaħqu l-objettivi ta’ politika tal-Unjoni u biex jiġi garantit l-obbligu ta’ rendikont; (f) tqis ukoll il-possibilità li l-awtoritajiet nominati jew akkreditati li jaqdu funzjonijiet ta’ ġestjoni, ċertifikazzjoni u awditjar tul il-perjodu 2014-2020, li wrew il-kapaċità tagħhom, jitħallew ikomplu jimplimentaw tali funzjonijiet fil-perjodu ta’ programmazzjoni li jmiss mingħajr interruzzjoni jew dewmien; (g) Jitlob għal darba oħra li l-Kummissjoni annwalment tistabbilixxi previżjoni fuq żmien twil tal-fluss tal-flus, li tkun tkopri perjodu bejn is-seba’ u l-għaxar snin fil-futur, u li tinkludi l-limiti massimi baġitarji, il-ħtiġijiet ta’ pagament, ir-restrizzjonijiet tal-kapaċità u d-diżimpenji potenzjali b’mod li l-ħtiġijiet ta’ pagament jiġu jikkorrispondu aħjar mal-fondi disponibbli; (h) tassisti b’mod proattiv lill-Istati Membri li jħabbtu wiċċhom ma’ diffikultajiet permezz tal-assorbiment f’waqtu u mingħajr xkiel tal-finanzjament tal-Unjoni disponibbli billi jintużaw ir-riżorsi disponibbli għall-assistenza teknika fuq inizjattiva tal-Kummissjoni;

Il-ksib ta’ riżultati mill-baġit tal-Unjoni

65. Jinnota bi tħassib li l-Kummissjoni tuża żewġ settijiet ta’ objettivi u indikaturi biex tkejjel il-prestazzjoni tas-servizzi u l-programmi ta’ nfiq tagħha, filwaqt li bilkemm tagħmel użu minn kontoreferenzi, u dan ixekkel il-paragunabilità bejn tipi differenti ta’ dokumenti dwar il-prestazzjoni; jiddispjaċih dwar l-ineżistenza virtwali ta’ indikaturi tal-impatt u l-eżitu utilizzabbli u effiċjenti biex titkejjel il-prestazzjoni tan-nefqa tal-Unjoni u titqassam informazzjoni dwarha;

66. Josserva li r-Rapporti Annwali tal-Attività tad-diretturi ġenerali jirrappurtaw dwar il-pagamenti annwali tad-direttorati ġenerali skont it-tip ta’ attività/programm ta’ nfiq, filwaqt li dwar il-prestazzjoni jirrappurtaw dwar il-ksib ta’ objettivi ġenerali u speċifiċi mingħajr l-ebda indikazzjoni tal-infiq korrispondenti; ma jaqbilx mal-ispjegazzjoni tal-Kummissjoni li ssostni li mhuwiex possibbli li jiġi eżaminat kemm intefqu flus biex jintlaħqu l-objettivi stabbiliti; jistieden lill-Kummissjoni timplimenta bis-sħiħ il-prinċipju ta’ bbaġittjar ibbażat fuq il-prestazzjoni għall-ippjanar, l-implimentazzjoni u r-rappurtar tal-baġit, li jippermetti li jsir rappurtar ex post fuq il-fondi li jintefqu biex jintlaħqu l-objettivi;

67. Ifakkar li, fl-2016, l-OECD wettqet stħarriġ dwar l-ibbaġitjar abbażi tal-prestazzjoni fil-pajjiżi tal-OECD u fil-Kummissjoni; jilqa’, f’dan ir-rigward, ir-rikonoxximent min-naħa tal-OECD tal-kwalità tad-data u tal-implimentazzjoni tal-baġit tal-Unjoni; ifakkar li l-OECD qieset li l-qafas ta’ prestazzjoni tal-Kummissjoni kien l-aktar estensiv, u dan jista’ jiġi parzjalment spjegat mill-għadd ta’ rekwiżiti legali fl-Unjoni;

68. Jinnota, madankolu, iċ-ċart tal-OECD tindika li l-użu u l-konsegwenzi tal-qafas għat-teħid ta’ deċiżjonijiet ma jirriflettux dan il-livell ogħla ta’ speċifikazzjoni (rapport annwali tal-Qorti għall-2016, paragrafu 3.21);

69. Jinnota li d-dikjarazzjonijiet tal-programm għall-abbozz ta’ baġit tal-Unjoni għall-2017 fihom 294 objettiv u 709 indikatur, li huma partikolarment ikkonċentrati taħt l-intestaturi tal-QFP 1a, 3 u 4, u li permezz tal-inizjattiva ta’ “baġit iffukat fuq ir-riżultati”, il-Kummissjoni attwalment qed tirrevedi l-indikaturi tagħha biex tipprovdi input għall-ġenerazzjoni ta’ programmi ta’ nfiq li jmiss; jisħaq fuq il-punt li l-Kummissjoni għandha prinċipalment tuża indikaturi tar-riżultati li għandhom valur rilevanti għall-prestazzjoni;

70. Jisħaq fuq il-ħtieġa li jkun hemm proċess trasparenti u demokratiku għall-istabbiliment ta’ indikaturi tal-prestazzjoni li jinvolvu lill-istituzzjonijiet tal-Unjoni, is-sħab u l-partijiet interessati kollha kkonċernati b’mod li l-indikaturi jkunu adegwati biex ikejlu l-implimentazzjoni tal-baġit tal-Unjoni, kif ukoll biex iwieġbu għall-aspettattivi taċ-ċittadini tal-Unjoni.

71. Jitlob lill-Kummissjoni tikkonsulta rappreżentanti tad-dinja akkademika biex tiddefinixxi l-indikaturi xierqa tal-prestazzjoni li huma meħtieġa biex tiġi evalwata l-inizjattiva “baġit iffukat fuq ir-riżultati” u tkun tista’ tagħti prijorità lill-investiment f’beni pubbliċi biex twieġeb għat-tħassib taċ-ċittadini;

72. Jiddispjaċih li r-Rapporti Annwali tal-Attività tad-diretturi ġenerali tal-Kummissjoni analizzati mill-Qorti kien fihom informazzjoni limitata dwar in-nuqqasijiet tal-prestazzjoni u l-isfidi relatati mal-objettivi tad-direttorati ġenerali (rapport annwali tal-Qorti għall-2016, paragrafu 3.26);

73. Jiddispjaċih li r-Rapporti Annwali dwar il-Ġestjoni u l-Prestazzjoni għall-2015 u l-2016 ma pprovdewx kopertura komprensiva tal-prestazzjoni u kienu pożittivi żżejjed, peress li bħala lakuna jsemmu biss id-dewmien fl-implimentazzjoni; jiddispjaċih, barra minn hekk, li r-rapporti: (a) ipprovdew tagħrif limitat dwar ir-riżultati tal-istrateġija Ewropa 2020, filwaqt li dan kien intalab mill-Parlament fid-deċiżjoni tiegħu dwar il-kwittanza għas-sena finanzjarja 2014; (b) mhux dejjem spjegaw b’mod ċar l-influwenza tal-fatturi esterni fuq ir-riżultati; (c) ġew ippubblikati tard wisq biex jiġu riveduti mill-Qorti fir-rapport annwali tagħha;

74. Japprova l-fehma espressa mill-Qorti (rapport annwali tal-Qorti għall-2016, paragrafu 3.38) li l-evalwaturi għandhom jagħmlu rakkomandazzjonijiet biex jiġu eżaminati mill-Kummissjoni, inklużi pjanijiet ta’ azzjoni li jindirizzaw in-nuqqasijiet;

75. Jiddeplora l-fatt li, mill-2005 ’l hawn, il-Kummissjoni ma wettqitx studju dwar l-użu li hija tagħmel mir-riżultati tal-evalwazzjoni u lanqas ma talbet li jsir studju ta’ dan it-tip;

76. Josserva li l-Kummissjoni m’għandha l-ebda sistema istituzzjonali ddokumentata li tippermetti li jsir segwitu regolari tal-evalwazzjonijiet;

77. Jirrimarka, b’mod partikolari, li fil-prattika, il-pjanijiet ta’ ġestjoni tad-Direttorati Ġenerali għall-2016 ma stabbilixxew ebda bażi għall-monitoraġġ tas-segwitu għall-evalwazzjoni;

78. Jiddispjaċih, barra minn hekk, li l-Kummissjoni m’għandhiex stampa ġenerali tal-konklużjonijiet, tar-rakkomandazzjonijiet jew tal-pjanijiet ta’ azzjoni li jirriżultaw mill-evalwazzjonijiet tagħha, u ma tittraċċax l-implimentazzjoni tagħhom fil-livell istituzzjonali jew fil-livell tad-direttorati ġenerali, hija ma tistax tinforma lill-partijiet ikkonċernati dwar l-impatt pożittiv tal-evalwazzjonijiet;

79. Jiddispjaċih li r-Rapporti Annwali tal-Attività ma jinkludux dikjarazzjoni dwar il-kwalità tad-data tal-prestazzjoni rrappurtata, u li wara li jadotta Rapport Annwali dwar il-Ġestjoni u l-Prestazzjoni, il-Kulleġġ tal-Kummissarji jieħu responsabilità politika ġenerali għall-ġestjoni tal-baġit tal-Unjoni, iżda mhux għall-informazzjoni dwar il-prestazzjoni u r-riżultati;

80. Jilqa’ b’sodisfazzjon u jieħu nota b’attenzjoni tal-osservazzjonijiet tal-Qorti dwar l-oqfsa tal-prestazzjoni u r-rappurtar minn entitajiet fl-UE u barra minnha, b’mod speċjali fir-rigward tal-kwalità tad-data dwar il-prestazzjoni u d-dikjarazzjonijiet dwar il-kwalità tad-data dwar il-prestazzjoni;

81. Jinnota li m’hemm l-ebda sit web ċentrali għall-prestazzjoni li fih informazzjoni mid-dipartimenti kollha tal-Kummissjoni dwar kull qasam tal-baġit tal-Unjoni;

82. Jikkondividi l-opinjoni tal-Qorti li l-qafas ta’ rappurtar dwar il-prestazzjoni applikat mill-Kummissjoni jista’ jibbenefika mill-adozzjoni ta’ prattiki internazzjonali tajba;

Il-miżuri li għandhom jittieħdu

83. Jitlob lill-Kummissjoni: (a) tissimplifika r-rappurtar dwar il-prestazzjoni billi: — tkompli tnaqqas l-għadd ta’ objettivi u indikaturi li hija tuża għad-diversi rapporti tagħha dwar il-prestazzjoni, u tiffoka fuq dawk li jkejlu bl-aħjar mod il-prestazzjoni tal-baġit tal-Unjoni; fit-tħejjija tal-QFP li jmiss, l-Kummissjoni għandha tipproponi inqas indikaturi u indikaturi tal-eżitu u l-impatt aktar xierqa għall-qafas legali tal-ġenerazzjoni ta’ programmi li jmiss; f’dan il-kuntest, jenħtieġ ukoll li hija tqis ir-rilevanza tal-indikaturi li għalihom l-informazzjoni ma tistax tinkiseb qabel ma jkunu għaddew bosta snin; — tippreżenta informazzjoni finanzjarja b’mod li jagħmilha kumparabbli mal-informazzjoni dwar il-prestazzjoni, sabiex ir-rabta bejn l-infiq u l-prestazzjoni tkun ċara; — tispjega u ttejjeb il-koerenza ġenerali bejn iż-żewġ settijiet tagħha ta’ objettivi u indikaturi, għall-programmi minn naħa waħda u għad-DĠs min-naħa l-oħra; (b) tibbilanċja aħjar ir-rappurtar dwar il-prestazzjoni billi tippreżenta b’mod ċar l-informazzjoni dwar l-isfidi ewlenin li għad iridu jingħelbu; (c) turi aħjar li r-riżultati tal-evalwazzjoni jintużaw tajjeb billi tirrikjedi b’mod partikolari li l-evalwazzjonijiet jinkludu dejjem il-konklużjonijiet jew ir-rakkomandazzjonijiet, li wara għandhom jiġu segwiti mill-Kummissjoni; (d) tieħu responsabilità politika ġenerali fir-Rapport Annwali dwar il-Ġestjoni u l-Prestazzjoni għall-informazzjoni dwar il-prestazzjoni u r-riżultati, u tindika, sa fejn taf hi, jekk l-informazzjoni dwar il-prestazzjoni pprovduta hijiex ta’ kwalità suffiċjenti; (e) tiffaċilita l-aċċessibilità tal-informazzjoni dwar il-prestazzjoni billi tiżviluppa portal tal-Internet u magna tat-tiftix iddedikati;

Preżentazzjoni tal-baġit tal-Unjoni

84. Jinnota li l-baġit tal-Unjoni huwa ppreżentat f’taqsimiet li jikkorrispondu għal attivitajiet immexxija mill-istituzzjonijiet (ibbaġitjar ibbażat fuq l-attività); iqis li din il-preżentazzjoni ma tiżgurax għarfien ċara u rapida tal-objettivi li jridu jintlaħqu; jinnota, b’kuntrast ma’ dan, li l-QFP huwa ppreżentat minn intestaturi li jikkorrispondu għal oqsma ta’ politika;

85. Jinnota li l-programmi operattivi li jakkumpanjaw l-abbozz ta’ baġit joħolqu r-rabta bejn kull linja tal-baġit u l-objettivi politiċi li jridu jintlaħqu;

86. Jitlob lill-Kummissjoni tippreżenta l-baġit tal-Unjoni skont l-objettivi politiċi tal-QFP;

Id-dħul

87. Jilqa’ l-fatt li l-evidenza għall-awditjar kumplessiva tal-Qorti tindika li d-dħul mhuwiex milqut minn livell ta’ żball materjali u li s-sistemi eżaminati għal sistemi relatati mad-dħul huma kumplessivament effikaċi; jinnota, madankollu, li għar-riżorsi proprji tradizzjonali, il-kontrolli interni ewlenin f’ċerti Stati Membri li żaret il-Qorti kienu effikaċi biss parzjalment;

88. Jinnota bi tħassib li fil-bidu tal-2017 l-Uffiċċju Ewropew Kontra l-Frodi (OLAF) ikkonkluda investigazzjoni dwar każ ta’ frodi fir-Renju Unit li jinvolvi telf possibbli ta’ EUR 1 987 biljun fil-baġit tal-Unjoni f’termini ta’ dazji doganali dovuti fuq tessuti u żraben importati miċ-Ċina li jgħaddu mir-Renju Unit fil-perjodu 2013-2016; jirrimarka li l-investigazzjoni żvelat ukoll evażjoni sostanzjali tal-VAT b’rabta mal-importazzjonijiet li jgħaddu mir-Renju Unit permezz ta’ abbuż tas-sospensjoni tal-pagamenti tal-VAT (proċedura doganali 42);

89. Jinnota bi tħassib li, f’dak li jikkonċerna d-dħul għall-2016, id-direttur ġenerali tad-DĠ għall-Baġit ħareġ riżerva għal dħul mir-riżorsi proprji tradizzjonali, fid-dawl tal-każ ta’ frodi rivelat mill-OLAF b’rabta mad-dazji doganali tar-Renju Unit;

90. Jirrimarka li, fl-2016, id-dħul affettwat mir-riżerva kwantifikata huwa bejn wieħed u ieħor ta’ EUR 517-il miljun meta mqabbel mal-ammont totali ta’ EUR 20,1 biljun ta’ riżorsi proprji tradizzjonali: jiġifieri 2,5 % ta’ riżorsi proprji tradizzjonali jew 0,38 % tar-riżorsi kollha; jitlob lill-Kummissjoni tipprovdi informazzjoni preċiża dwar dan il-każ ta’ frodi, li b’mod indirett jaf jaffettwa wkoll il-bażi tat-Taxxa fuq il-Valur Miżjud ta’ xi Stati Membri u b’hekk ir-riżorsi relatati mat-Taxxa fuq il-Valur Miżjud kif ukoll l-ibbilanċjar tal-Kummissjoni relatat mal-Introjtu Nazzjonali Gross ( 5 )

91. Jiddispjaċiħ dwar il-konklużjonijiet tal-Kummissjoni li sa Ottubru 2017, l-awtoritajiet tar-Renju Unit ma kinux introduċew miżuri ta’ rimedju bil-għan li jipprevjenu t-telf tar-riżorsi proprji tradizzjonali; jinnota li mit-12 ta’ Ottubru 2017, l-awtoritajiet tar-Renju Unit bdew japplikaw temporanjament il-limiti ta’ valur waqt l-approvazzjoni għal ċerti kummerċjanti (l-hekk imsejħa Customs Operation Swift Arrow) bir-riżultat immedjat li t-telf relatat mar-riżorsi proprji tradizzjonali mġarrab fir-Renju Unit naqas b’mod drammatiku;

92. Jiddispjaċih dwar diskrepanzi fil-livell ta’ kontrolli doganali bejn l-Istati Membri differenti; jenfasizza l-importanza tal-armonizzazzjoni tal-kontrolli fil-punti kollha ta’ dħul fl-unjoni doganali u jistieden lill-Istati Membri jiżguraw li ssir implimentazzjoni kkoordinata, uniformi u effiċjenti tas-sistema ta’ fruntieri li tiskoraġġixxi prattiki diverġenti bejn l-Istati Membri biex jitnaqqas in-numru ta’ lakuni eżistenti fis-sistemi ta’ kontroll doganali; jistieden lill-Kummissjoni, f’dan ir-rigward, biex teżamina l-prattiki differenti ta’ kontroll doganali fl-UE u l-impatt tagħhom fuq id-devjazzjoni tal-kummerċ, filwaqt tiffoka b’mod partikolari fuq il-prattiki doganali fil-fruntieri esterni tal-UE, u tiżviluppa analiżijiet ta’ referenza u informazzjoni dwar l-operazzjonijiet doganali u l-proċeduri użati fl-Istati Membri;

93. Jistieden lill-Kummissjoni tiżviluppa pjan ta’ azzjoni biex tiżgura l-implimentazzjoni sħiħa u f’waqtha tar-regolamenti tal-VAT f’kull Stat Membru sabiex jiġi żgurat tali sors ta’ riżorsi proprji tal-Unjoni;

94. Ifakkar li d-deċiżjoni ġdida dwar is-sistema tar-riżorsi proprji tal-Unjoni ( 6 ) , li daħlet fis-seħħ fl-1 ta’ Ottubru 2016, b’effett retroattiv mill-1 ta’ Jannar 2014, stabbilixxiet li meta jitqies l-ING għall-finijiet tar-riżorsi proprji għandu jintuża l-qafas tal-kontabilità tas-sistema Ewropea tal-kontijiet nazzjonali u reġjonali (ESA 2010), u li dan jipprevedi li l-infiq fuq ir-riċerka u l-iżvilupp jitqies bħala investiment (u mhux nefqa kurrenti skontl-iskema preċedenti ESA 95); jinnota li, fil-każ ta’ programmi oħra b’livell għoli ta’ valur miżjud għall-Unjoni, bħal pereżempju l-FNE, għandha tiġi applikata l-istess kunsiderazzjoni;

95. Jinnota ż-żieda sinifikanti tal-ING ikkomunikata mill-Irlanda fl-2015 minħabba r-rilokazzjoni tal-assi R&Ż ta’ kumpaniji multinazzjonali fil-pajjiż;

96. Josserva li l-Kummissjoni trid twettaq ħidma addizzjonali biex tiddetermina l-implikazzjonijiet potenzjali tal-attivitajiet tal-kumpaniji multinazzjonali għall-kontijiet nazzjonali, kemm f’dak li jikkonċerna l-metodoloġija kif ukoll f’dak li jikkonċerna l-proċess ta’ verifika, u li minn dan jaf jiskattaw aġġustamenti għall-kontribuzzjonijiet tal-Istati Membri bbażati fuq l-ING;

97. Jirrimarka, f’dak li jikkonċerna l-ġestjoni ta’ riżorsi proprji tradizzjonali, li l-Qorti u l-Kummissjoni sabu ineffiċjenzi fil-ġestjoni tal-ammonti riċevibbli (magħrufa bħala l-kontijiet B) f’xi Stati Membri;

98. Jisħaq fuq il-punt li l-Qorti sabet li, fil-Belġju, il-kontrolli ta’ wara r-rilaxx intgħażlu abbażi tal-karatteristiki tat-tranżazzjonijiet individwali minflok abbażi tal-profili tar-riskju tal-kumpaniji u li l-verifiki ta’ wara r-rilaxx ġeneralment ma jsirux (rapport annwali tal-Qorti għall-2016, paragrafu 4.18);

99. Jiddispjaċih li l-Kummissjoni nnotat li sitt Stati Membri – il-Belġju, l-Estonja, l-Italja, il-Portugall, ir-Rumanija u s-Slovenja – jew ma wettqu ebda verifika ta’ wara r-rilaxx jew ma pprovdew ebda informazzjoni dwar dawn il-verifiki;

Il-miżuri li għandhom jittieħdu

100. Jitlob li l-Kummissjoni: (a) tieħu l-miżuri kollha meħtieġa sabiex tiżgura l-irkupru tar-riżorsi proprji tal-Unjoni li ma nġabrux mill-awtoritajiet tar-Renju Unit b’rabta mal-importazzjoni ta’ tessuti u żraben miċ-Ċina u ttemm l-evażjoni tal-VAT; (b) tikkunsidra t-tnedija ta’ proċeduri ta’ ksur f’waqthom b’rabta mal-każ ta’ frodi tad-dazji doganali tar-Renju Unit; (c) tanalizza, f’kooperazzjoni mal-Istati Membri, l-implikazzjonijiet potenzjali kollha ta’ attivitajiet multinazzjonali fuq l-istima tal-ING u tipprovdilhom gwida dwar kif dawn l-attivitajiet għandhom jiġu ttrattati fil-kompilazzjoni tal-kontijiet nazzjonali; (d) tikkonferma, matul iċ-ċiklu ta’ verifikazzjoni tal-ING, li l-assi tar-R&Ż tniżżlu b’mod korrett fil-kontijiet nazzjonali tal-Istati Membri, filwaqt li tagħti attenzjoni partikolari għall-valwazzjoni tal-assi tar-R&Ż u għall-kriterji ta’ residenza f’każijiet fejn l-attivitajiet multinazzjonali jkunu ġew rilokati; (e) tressaq proposti għal riżorsi proprji ġodda sabiex tiġi żgurata l-istabilità tal-baġit tal-Unjoni;

Il-kompetittività għat-tkabbir u l-impjiegi

Is-Sejbiet tal-Qorti

101. Jinnota li l-Qorti ħarġet, għall-ewwel darba, opinjoni kwalifikata dwar il-legalità u r-regolarità tal-pagamenti li fuqhom huma bbażati l-kontijiet; jisħaq fuq il-punt li skemi ta’ rimborż jibqgħu aktar suxxettibbli għall-iżbalji mill-iskemi ta’ drittijiet; jirrimarka, madankollu, li d-data rreġistrata taħt il-kapitolu “Kompetittività għat-tkabbir u l-impjiegi” ma nbidlitx b’mod fundamentali meta mqabbla mas-snin preċedenti;

102. Ifakkar li r-riċerka u l-innovazzjoni jirrappreżentaw 59 % tal-infiq, li sar permezz tas-Seba’ Programm Kwadru għar-Riċerka u l-Iżvilupp Teknoloġiku 2007-2013 (is-“Seba’ Programm Kwadru għar-Riċerka”) u Orizzont 2020 – il-Programm Qafas għar-Riċerka u l-Innovazzjoni 2014-2020 (“Orizzont 2020”);

103. Jinnota li l-Qorti stmat li r-rata ta’ żball hija ta’ 4,1 %; li l-ispejjeż tal-persunal diretti ineliġibbli li ammontaw għal 44 %, spejjeż diretti oħra ineleġibbli ammontaw għal 12 %, l-ispejjeż indiretti ammontaw għal 16 % u li proġetti jew benefiċjarji ineleġibbli ammontaw għal 16 %; josserva li fi 19-il każ fejn saru żbalji kwantifikabbli mill-benefiċjarji, il-Kummissjoni jew l-awdituri indipendenti kellhom informazzjoni suffiċjenti biex jipprevienu, jew biex jidentifikaw u jikkoreġu, l-iżball qabel ma jaċċettaw l-infiq;

104. Josserva li li kieku l-Kummissjoni jew l-awdituri indipendenti għamlu użu xieraq mill-informazzjoni kollha li kellhom għad-dispożizzjoni tagħhom, il-livell ta’ żball stmat għal dan il-kapitolu kien ikun aktar baxx b’1,2 punti perċentwali.

105. Japprezza li l-Kummissjoni investiet sforzi konsiderevoli għas-simplifikazzjoni bil-għan li tnaqqas il-kumplessità amministrattiva billi tintroduċi definizzjoni ġdida ta’ remunerazzjoni addizzjonali għar-riċerkaturi, tissimplifika l-programm ta’ ħidma Orizzont 2020 għall-2020-2018, tipprovdi appoġġ immirat għan-negozji l-ġodda u tagħmel użu akbar minn opzjonijiet relatati mal-kostijiet simplifikati; jinnota, madankollu, li l-Qorti tqis kemm l-opportunitajiet kif ukoll ir-riskji relatati mas-simplifikazzjoni ulterjuri tal-qafas legali;

106. Jirrikonoxxi li l-Qorti eżaminat kwistjonijiet relatati mal-prestazzjoni fi proġetti ta’ riċerka u innovazzjoni; huwa tal-opinjoni, madankollu, li r-riżultati, meta wieħed iħares lejn l-eżitu, l-ispejjeż u d-disseminazzjoni, għandhom jiġu kkunsidrati preliminari;

Ir-Rapport Annwali tal-Attività tad-Direttorat Ġenerali għar-Riċerka u l-Innovazzjoni (id-DĠ R&I)

107. Jinnota li, f’konformità mal-istrateġija UE 2020, skont il-“Pjan Strateġiku għall-2016-2020”, DĠ R&I ħadem biex jilħaq erba’ objettivi: (a) spinta ġdida għall-impjiegi, it-tkabbir u l-investiment; (b) suq uniku diġitali konness; (c) unjoni tal-enerġija reżiljenti li tħares ’il quddiem fil-politika dwar it-tibdil fil-klima; kif ukoll (d) l-Ewropa bħala attur globali aktar b’saħħtu;

108. Jilqa’ l-fatt li sabiex jintlaħqu dawn l-għanijiet, il-Kummissarju Moedas stabbilixxa tliet prijoritajiet, jiġifieri “innovazzjoni miftuħa”, “xjenza miftuħa” u “ftuħ għad-dinja”;

109. Jinnota li sabiex ikejjel il-progress lejn dawn l-objettivi stabbiliti, id-DĠ R&I uża ħames indikaturi ewlenin tal-prestazzjoni: (a) is-sehem tal-fondi allokati għal intrapriżi żgħar u ta’ daqs medju (SME) fi proġetti ta’ Orizzont 2020 biex jiġu indirizzati l-isfidi soċjetali u promossi teknoloġiji abilitanti u industrijali, u s-sehem tal-kontribuzzjoni finanzjarja mill-Unjoni li tiġi allokata permezz tal-istrument għall-SMEs; (b) is-sehem ta’ parteċipanti ġodda fost l-applikanti magħżula f’Orizzont 2020; (c) nefqa relatata mal-klima u mas-sostenibilità f’Orizzont 2020; (d) is-sehem tal-parteċipazzjoni minn pajjiżi terzi f’Orizzont 2020; (e) is-sehem ta’ għotjiet iffirmati bi żmien għall-għotja b’konċessjoni ta’ 245 jum;

110. Jirrikonoxxi li d-DĠ R&I, fit-tweġibiet tiegħu għall-mistoqsijiet bil-miktub, ippubblika lista ta’ pajjiżi kkonċernati mir-rakkomandazzjonijiet speċifiċi għall-pajjiż tad-DĠ R&I; iħeġġeġ lid-DĠ R&I jippubblika l-proposti tad-direttorat għar-rakkomandazzjoni speċifika għall-pajjiż direttament fir-Rapport Annwali tal-Attività, skont it-talbiet ripetuti tal-Parlament;

111. Ifakkar li l-evalwazzjoni tas-Seba’ Programm Kwadru għar-Riċerka ġiet indirizzata fir-riżoluzzjoni ta’ kwittanza preċedenti ( 7 )

112. Jilqa’ l-progress li sar fil-ksib tal-indikaturi ewlenin tal-prestazzjoni tad-direttorat ġenerali għal Orizzont 2020: (a) 23,9 % tal-kontribuzzjoni finanzjarja tal-Unjoni mar għand l-SMEs (il-mira għall-2020 huwa 20 %); (b) 55 % tal-applikanti magħżula kienu parteċipanti ġodda (il-mira għall-2020 huwa 70 %); (c) 26 % tal-kontribuzzjonijiet finanzjarji tal-Unjoni kien relatat mal-klima (il-mira għall-2020 huwa 25 %); (d) 54,9 % tal-kontribuzzjonijiet finanzjarji tal-Unjoni kien relatat mas-sostenibilità (il-mira għall-2020 huwa 60 %); (e) il-pajjiżi terzi jipparteċipaw fi 3,6 % tal-proġetti taħt Orizzont 2020 (il-mira għall-2020 huwa 4,73 %); (f) f’91 % tal-każijiet id-DĠ R&I osserva l-perjodu ta’ żmien għall-għotja ta’ 245 jum (il-mira għall-2020 hija 100 %);

113. Jindika li d-distribuzzjoni territorjali tal-Orizzont 2020 hija notevolment limitata fid-dawl tal-fatt li 72,5 % (12 121 miljun) mill-finanzjament tal-Orizzont 2020 jingħata lill-Ġermanja (EUR 3 464 miljun), lir-Renju Unit (EUR 3 083 miljun), lil Franza (EUR 2 097 miljun), lil Spanja (EUR 1 813 miljun) u lill-Italja (EUR 1 664 miljun);

114. Jinnota li fl-2016 ġew iffirmati 183 ftehim ta’ għotja għal Orizzont 2020 ma’ parteċipanti minn pajjiżi terzi; jinnota li EUR 299,5 miljun ġew impenjati favur parteċipanti mill-Isvizzera fi ftehimiet ta’ għotja ffirmati fl-2016 filwaqt li l-kontribuzzjoni tal-Isvizzera favur l-Orizzont 2020 ammontat għal EUR 180,9 miljun; jirrifjuta li jagħti “l-istatus ta’ riċevitur nett” lil wieħed mill-aktar pajjiżi sinjuri fid-dinja; jistieden lill-Kummissjoni tressaq regolament biex tali żbilanċ jiġi kkumpensat;

115. Jirrikonoxxi s-suċċess taċ-ċentru ta’ appoġġ komuni u l-kontribut tiegħu għas-simplifikazzjoni u l-għoti ta’ parir legali u tekniku; jistaqsi lid-DĠ R&I x’miżuri ta’ simplifikazzjoni biħsiebu jipproponi għall-perjodu wara l-2020;

116. Jieħu nota tal-approprjazzjonijiet ta’ pagament għad-DĠ R&I fl-2016:

Approprjazzjonijiet ta’ pagament għad-DĠ R&I, inkluża l-kontribuzzjoni tal-EFTA

Il-metodu ta’ ġestjoni Eżekuzzjoni F’EUR miljuni Punti perċentwali Kodelegati jew subdelegati lil DĠ oħra 161,20 5,34 DĠ R&I direttament 1 878,28 62,17 DĠ R&I lill-korpi stabbiliti skont l-Artikolu 185 86,40 2,86 DĠ R&I lill-BEI 312,72 10,35 DĠ R&I lill-Impriżi Konġunti 582,37 19,28 Total 3 020,97 100 %

117. Jenfasizza li 14,39 % tal-baġit li jammonta għal kważi EUR 444 miljun ġie implimentat permezz ta’ strumenti finanzjarji;

118. Jenfasizza wkoll li 39,36 % (meta mqabbel mat- 28,14 % fl-2015) tal-baġit tad-DĠ R&I ġie fdat lil entitajiet oħra barra l-Kummissjoni, b’mod partikolari għall-implimentazzjoni ta’ partijiet tal-programmi qafas taħt il-ġestjoni (indiretta) tal-għotjiet u tas-sistemi ta’ kontroll tal-istrumenti finanzjarji;

119. Jieħu nota, b’interess, li d-DĠ R&I stabbilixxa strateġija ta’ superviżjoni għall-istrumenti finanzjarji u, għaldaqstant, jixtieq ikun jaf kif id-DĠ R&I jistabbilixxi jekk inkisbux objettivi relatati mal-finanzi u r-riċerka;

120. Jinnota li d-DĠ R&I stima li r-rata ta’ żball kumplessiva identifikata hija ta’ 4,42 %, b’rata ta’ żball residwu ta’ 3,03 %;

121. Josserva li l-Kummissjoni stmat li l-ammont globali f’riskju fil-punt ta’ għeluq huwa bejn EUR 73,5 miljun u EUR 104 miljun;

122. Jilqa’ l-eżaminazzjoni min-naħa tad-DĠ R&I tal-kosteffettività tal-ġestjoni diretta u indiretta tal-għotjiet;

123. Jiddispjaċih li d-DĠ R&I reġa’ ħareġ riżerva orizzontali rigward ir-rata ta’ żball residwu fid-dikjarazzjonijiet tal-ispejjeż fis-Seba’ Programm Kwadru għar-Riċerka, implimentat direttament minnu;

124. Ifakkar l-opinjoni tiegħu, espressa fil-paragrafu 76 tar-riżoluzzjoni ta’ kwittanza lill-Kummissjoni għall-2015, li l-Kummissjoni għandha: “tiżviluppa approċċ aktar sinifikanti u bbażat fuq ir-riskju, u biex tuża r-riżervi speċifiċi meta jkun hemm bżonn”;

Il-miżuri li għandhom jittieħdu

125. Jistieden lid-DĠ R&I jippubblika l-proposti tad-direttorat għar-rakkomandazzjonijiet speċifiċi għall-pajjiż fir-Rapport Annwali tal-Attività tiegħu;

126. Jistieden lid-DĠ R&I jsegwi r-rakkomandazzjonijiet tas-Servizz tal-Awditjar Intern (IAS) li sab nuqqasijiet fil-koerenza tal-approċċ ta’ monitoraġġ tal-proġett fil-korpi kollha ta’ implimentazzjoni ta’ Orizzont 2020;

127. Jistieden lid-DĠ R&I jirrapporta dwar il-progress li sar mis-Servizz tal-Awditjar Komuni biex iżid il-maturità tal-proċessi interni tiegħu;

128. Jistieden lid-DĠ R&I jirrapporta lill-kumitat kompetenti tal-Parlament dwar l-istrateġija ta’ kontroll tiegħu għall-istrumenti finanzjarji u dwar kif id-DĠ R&I jistabbilixxi jekk l-objettivi finanzjarji u dawk relatati mar-riċerka nkisbux;

129. Jistieden lid-DĠ R&I biex lill-kumitat kompetenti tal-Parlament jispjegalu x’miżuri ħa biex jevita li jkun hemm riżervi orizzontali rigward ir-rata ta’ żball residwu fid-dikjarazzjonijiet tal-ispejjeż;

130. Iqis li fi proġetti ta’ riċerka u innovazzjoni, kif ukoll azzjonijiet ta’ koordinazzjoni u appoġġ, l-istandards u l-istandardizzazzjoni jappoġġaw l-impatt tar-riżultati tar-riċerka fuq livell ta’ tħejjija teknoloġika differenti peress li jsaħħu l-kummerċjabilità u t-trasferibilità ta’ prodotti u soluzzjonijiet innovattivi; jinnota, barra minn hekk, li l-istandards u l-attivitajiet relatati jappoġġaw id-disseminazzjoni tar-riżultati tal-proġetti tal-Orizzont 2020 billi jxerrdu l-għarfien anki wara li jintemmu l-proġetti u dan billi jagħmluhom disponibbli għall-pubbliku; jistieden lill-Kummissjoni ttejjeb l-involviment tal-istandardizzazzjoni fis-sejħiet futuri u tiżviluppa indikaturi ewlenin tal-prestazzjoni li jqisu l-attivitajiet ta’ standardizzazzjoni;

Il-koeżjoni ekonomika, soċjali u territorjali

Introduzzjoni

131. isir jaf, mis-“Seba’ Rapport dwar il-Koeżjoni Ekonomika, Soċjali u Territorjali” (COM(2017) 583) li, minn naħa, il-konverġenza hija proċess fraġli li jista’ jiġi interrott u invertit faċilment mill-kriżijiet ekonomiċi, iżda li, min-naħa l-oħra, l-investimenti pubbliċi jaf iċekknu l-impatt tal-kriżijiet;

132. Huwa sodisfatt li r-rata ta’ impjieg fl-2016 reġgħet laħqet il-livell ta’ 71 % li kien hemm qabel il-kriżi tal-2008, iżda s-sitwazzjoni tvarja sostanzjalment fl-Unjoni kollha u din ir-rata hija ferm inferjuri għall-mira ta’ 75 % tal-Ewropa 2020; jinnota bi tħassib li r-rati tal-qgħad jibqgħu għoljin wisq, b’mod partikolari fost iż-żgħażagħ u dawk qiegħda fit-tul;

133. Jilqa’ l-fatt li bi tweġiba għall-mistoqsijiet tal-Parlament, id-DĠ REGIO spjega fid-dettall ir-rakkomandazzjonijiet speċifiċi għall-pajjiż;

134. Huwa konxju li xi dispożizzjonijiet tar-Regolament Finanzjarju rivedut dwar il-politika ta’ koeżjoni huma mistennija li jidħlu fis-seħħ b’mod retroattiv;

135. Jinsab imħasseb li tali modifiki jaf iwasslu għal żbalji addizzjonali, peress li l-programmi u l-proġetti ntgħażlu fuq il-bażi ta’ regolamenti li daħlu fis-seħħ fl-1 ta’ Jannar 2014;

Is-Sejbiet tal-Qorti

136. Jinnota li l-Qorti ħarġet, għall-ewwel darba, opinjoni kwalifikata dwar il-legalità u r-regolarità tal-pagamenti li fuqhom huma bbażati l-kontijiet; jisħaq fuq il-punt li skemi ta’ rimborż jibqgħu aktar suxxettibbli għall-iżbalji mill-iskemi ta’ drittijiet; jirrimarka, madankollu, li d-data rreġistrata taħt il-kapitolu “Koeżjoni ekonomika, soċjali u territorjali” ma nbidlitx b’mod fundamentali meta mqabbla mas-sena ta’ qabel;

137. Ifakkar li fl-2016 l-ammont disponibbli taħt l-intestatura “Koeżjoni Ekonomika, Soċjali u Territorjali” ammonta għal EUR 51,25 biljun, li jirrappreżenta 33 % tal-baġit tal-Unjoni;

138. Jinnota li l-Qorti stmat li r-rata ta’ żball f’dan il-qasam politiku hija ta’ 4,8 %; barra minn hekk il-Qorti osservat li l-livell ta’ żball stmat għal koeżjoni ma inkludiex kwantifikazzjoni tal-iżborżamenti li saru fl-2016 favur l-istrumenti finanzjarji, li jammontaw għal EUR 2,5 biljun, u li l-Qorti qieset li kienu barra mill-perjodu ta’ eliġibilità ddefinit fl-Artikolu 56(1) tar-Regolament (KE) Nru 1083/2006 (fir-rapport annwali tal-Qorti għall-2016, il-paragrafi 6,20 sa 6,21); osserva li dawn l-iżborżamenti jkunu jirrappreżentaw livell ta’ żball stmat ta’ 2,0 % għan-nefqa kumplessiva tal-Unjoni (ir-rapport annwali tal-Qorti għall-2016, kaxxa 1.2, nota f’qiegħ il-paġna 1);

139. Jirrimarka li l-iżbalji fil-koeżjoni kkontribwew għal 43 % tal-livell kumplessiv ta’ żball stmat ta’ 3,1 %; jinnota li waħda mir-raġunijiet għar-rata ta’ żball għolja hija l-kumplessità tar-regolamentazzjoni tal-Unjoni u tal-Istati Membri;

140. Jinnota li l-Qorti analizzat kampjun ta’ 180 tranżazzjoni minn 54 pagament interim għall-2013-2007, u relatati ma’ 92 proġett tal-Fond Ewropew għall-Iżvilupp Reġjonali (FEŻR), 36 proġett tal-Fond ta’ Koeżjoni (FK), 40 proġett tal-Fond Soċjali Ewropew (FSE), 11-il strument finanzjarju tal-FEŻR u strument finanzjarju wieħed tal-FSE;

141. Jistieden lill-Kummissjoni biex debitament tqis ir-rimarki tal-Qorti, li sabet xi ineżattezzi fl-analiżi tal-prestazzjoni ta’ minn tal-anqas erba’ strumenti finanzjarji tal-FEŻR u FSE mit-12 eżaminati fir-rapport annwali tal-Qorti għall-2016; jikkondividi t-tħassib tal-Qorti, li tenfasizza li dawn l-iżbalji għandhom l-effett li jiddikjaraw il-prestazzjoni b’mod eċċessiv u, jekk ma jiġux ikkoreġuti, jistgħu iżidu artifiċjalment l-ammont iddikjarat ta’ nfiq eliġibbli fl-għeluq, speċjalment fil-każ ta’ fondi ta’ garanzija;

142. Jinnota wkoll li 42 % tal-iżbalji kienu kkawżati minn kosti ineliġibbli inklużi fid-dikjarazzjonijiet tan-nefqa, 30 % huma relatati ma’ nuqqas serju ta’ konformità mar-regoli tal-akkwist pubbliku, u 28 % huma relatati ma’ proġetti, attivitajiet jew benefiċjarji ineliġibbli;

143. Jinnota b’dispjaċir li wieħed mis-sorsi ewlenin ta’ żbalji relatati mal-infiq taħt il-kapitolu “Koeżjoni ekonomika, soċjali u territorjali” għadu l-ksur tar-regoli dwar l-akkwist pubbliku; jindika li ksur serju tar-regoli dwar l-akkwist pubbliku jinkludi l-għoti dirett ta’ kuntratti addizzjonali jew xogħlijiet jew servizzi addizzjonali li għalihom ma tkun ingħatat l-ebda ġustifikazzjoni, l-esklużjoni illegali ta’ offerenti, il-kunflitti ta’ interess u kriterji tal-għażla diskriminatorji; iqis li huwa essenzjali li jkun hemm politika ta’ trasparenza sħiħa fir-rigward tal-informazzjoni dwar il-kuntratturi u s-sottokuntratturi, bil-ħsieb li jiġu indirizzati l-iżbalji u l-abbużi tar-regoli;

144. Jilqa’ li l-Qorti enfasizzat li l-proġetti li jużaw għażliet tal-ispejjeż issimplifikati huma inqas suxxettibbli għall-iżbalji meta mqabbla mar-rimborżi tal-ispejjeż attwali;

145. Huwa mħasseb li l-kampjun kien jinkludi wkoll tliet “proġetti kbar”, li kienu jeħtieġu l-approvazzjoni tal-Kummissjoni, u li għalihom l-awtoritajiet tal-Istati Membri ma kinux ippreżentaw l-applikazzjoni meħtieġa qabel l-iskadenza tal-31 ta’ Marzu 2017; jinnota li l-Kummissjoni għandha, għaldaqstant, tirkupra l-infiq;

146. Mhuwiex sodisfatt li, bħal fis-snin ta’ qabel, ir-rata ta’ żball setgħet kienet 3,7 punti, jiġifieri 1,1 %, inqas li kieku l-Istati Membri użaw l-informazzjoni disponibbli għalihom biex jipprevjenu, jew biex jidentifikaw u jikkoreġu, l-iżbalji fil-kontrolli tal-ewwel livell qabel ma ddikjaraw in-nefqa lill-Kummissjoni;

147. Jinsab imħasseb li snin wara l-bidu tal-perjodu 2014-2020, l-Istati Membri ddeżinjaw biss 77 % tal-awtoritajiet tal-programmi responsabbli għall-fondi taħt il-politika ta’ koeżjoni. mill-1 ta’ Marzu 2017, il-Kummissjoni rċeviet kontijiet finali b’nefqa li tkopri biss 0,7 % tal-baġit allokat għall-perjodu ta’ programmazzjoni kollu kemm hu; minn nofs l-2017, id-dewmien fl-implimentazzjoni tal-baġit kien akbar milli kien fl-istess punt fil-perjodu 2007-2013; jinnota li, konsegwentement, l-impenji pendenti fi tmiem il-perijodu attwali ta’ finanzjament jistgħu jkunu saħansitra ogħla minn kif kienu fil-perjodu preċedenti;

148. Japprezza li l-kapitolu dwar il-“Koeżjoni ekonomika, soċjali u territorjali” jinkludi wkoll taqsima dwar il-prestazzjoni tal-proġetti; jiddispjaċih, madankollu, li din it-taqsima tiffoka l-aktar fuq informazzjoni kwantitattiva, jiġifieri n-numru tas-sistemi li hemm fis-seħħ għall-kejl tal-prestazzjoni;

L-istrumenti ta’ inġinerija finanzjarja

149. Ifakkar li s-sommarju tad-data dwar il-progress li sar fil-finanzjament u l-implimentazzjoni tal-istrumenti ta’ inġinerija finanzjarja fl-2016 ġie ppubblikat biss fl-20 ta’ Settembru 2017, u li għaldaqstant il-Qorti ma setgħetx tikkummenta fuq id-dokument;

150. Jinnota li ċ-ċifri ewlenin għall-2016 huma dawn li ġejjin: (a) huma 25 dawk l-Istat Membri li qed jużaw l-istrumenti ta’ inġinerija finanzjarja, 25 qed jużawhom għas-sostenn tal-intrapriżi, 11 għall-iżvilupp urban u 9 għall-effiċjenza fl-użu tal-enerġija u l-enerġiji rinnovabbli; (b) fl-Unjoni kollha hemm 1,058 strument ta’ inġinerija finanzjarja, u dawn huma magħmula minn 77 fond ta’ investiment u 981 fond speċifiku; (c) 89 % ta’ dawn l-istrumenti ta’ inġinerija finanzjarja qed jipprovdu sostenn għall-intrapriżi, 7 % għal żvilupp urban, 4 % għall-effiċjenza fl-użu tal-enerġija u l-enerġiji rinnovabbli; (d) il-pagamenti favur l-istrumenti ta’ inġinerija finanzjarja jammonta għal EUR 16,4 biljun, inklużi EUR 11,3 biljun f’fondi strutturali; (e) il-pagamenti lir-riċevituri aħħarin ammontaw għal EUR 15,2 biljun, inklużi EUR 10,1 biljun f’fondi strutturali, jiġifieri 93 % tal-pagamenti totali favur l-istrumenti ta’ inġinerija finanzjarja; (f) abbażi tal-81 % tal-istrumenti ta’ inġinerija finanzjarja li dwarhom ġie kkomunikat rapport, l-ispejjeż u t-tariffi tal-ġestjoni laħqu total ta’ EUR 0,9 biljun jew 6,7 % tal-pagamenti totali lill-istrumenti ta’ inġinerija finanzjarja kkonċernati; (g) EUR 8,5 biljun ta’ riżorsi ngħataw lura; (h) 314 000 riċevitur aħħari ngħataw sostenn;

151. Josserva li, matul is-snin u l-perjodi ta’ finanzjament, l-użu tal-istrumenti ta’ inġinerija finanzjarja żdied b’mod drammatiku, u b’hekk il-finanzjament mill-fond strutturali sar aktar kumpless u għaldaqstant inħolqu riskji għar-responsabilità demokratika; jinnota li huwa mistenni li EUR 20,1 biljun tal-FEŻR u l-FK se jitwassal permezz ta’ strumenti finanzjarji sa tmiem l-2020;

152. Jinsab imħasseb, f’dan il-kuntest, li l-awtoritajiet tal-awditjar nazzjonali ma koprewx biżżejjed l-implimentazzjoni tal-istrumenti ta’ inġinerija finanzjarja;

153. Jiddetermina li 63 % (675) tal-istrumenti ta’ inġinerija finanzjarja tnedew fil-Polonja (247), fi Franza (152), fl-Ungerija (139) u fl-Italja (137);

154. Jiddispjaċih li 6,7 % tal-pagamenti totali favur l-istrumenti ta’ inġinerija finanzjarja kkonċernati (EUR 900 miljun) kienu destinati għal spejjeż u tariffi ta’ ġestjoni; iqis li dan l-ammont huwa inadegwatament għoli;

155. Jinnota li fir-rappurtar tad-data għad hemm numru ta’ żbalji u diskrepanzi; dawn jinkludu ammonti żgħar iżda sinifikanti ta’ riżorsi ta’ programmi operattivi impenjati fil-ftehmiet ta’ finanzjament iżda mhux imħallsa lill-istrumenti ta’ inġinerija finanzjarja fl-għeluq, żieda kemm fil-pagamenti ammonti impenjati lil għadd ta’ strumenti ta’ inġinerija finanzjarja wara l-31 ta’ Diċembru 2015 u, f’xi każijiet, ammonti ogħla mħallsa lir-riċevituri aħħarin meta mqabbla ma’ dawk imħallsa lill-istrumenti ta’ inġinerija finanzjarja ( 8 )

Ir-Rapport Annwali tal-Attività tad-Direttorat Ġenerali għall-Politika Reġjonali u Urbana (DĠ REGIO)

156. Jieħu nota tal-fatt li l-evalwazzjoni ex post tal-FEŻR-FK tindika li għalkemm il-konverġenza reġjonali matul il-perjodu ta’ programmazzjoni 2007-2013 ma kinitx biżżejjed, mingħajr il-politika ta’ koeżjoni kien ikun hemm diverġenza minħabba li l-kriżi finanzjarja tal-2007-2008 ħolqot klima xejn favorevoli għall-investiment u l-konverġenza;

157. Jissottolinja li kwalunkwe konklużjoni fir-rigward tal-prestazzjoni tibqa’ limitata, peress li din tkun teħtieġ rieżami aktar komprensiv tad-data tal-prestazzjoni rrappurtata mill-programmi 2007-2013, rieżami li suppost kellu jitlesta biss sa Awwissu 2017; jistieden lill-Kummissjoni tgħarraf lill-Kumitat għall-Kontroll tal-Baġit dwar ir-riżultat tar-rieżami;

158. Josserva li, għall-implimentazzjoni tal-perjodu ta’ finanzjament 2014-2020, il-Kummissjoni tirrapporta li ntgħażlu aktar minn 50 000 proġett li jikkorrispondu għal EUR 64,1 biljun tal-investiment totali, inħolqu 45 000 proġett ta’ kooperazzjoni tal-intrapriżi mal-istituzzjonijiet ta’ riċerka, u li aktar minn 380 000 SME irċevew appoġġ mill-fondi ta’ koeżjoni, u dan irriżulta f’aktar minn 1 000 000 impjieg;

159. Josserva li l-Kummissjoni tirrapporta wkoll, għall-istess perjodu ta’ finanzjament, li aktar minn EUR 75 biljun mill-FEŻR u mill-FK jipprovdu appoġġ għall-objettvi tal-unjoni tal-enerġija u l-adattamenti għat-tibdil fil-klima; barra minn hekk, intgħażlu aktar minn 5 000 proġett fuq il-post biex jappoġġjaw l-ekonomija b’livell baxx ta’ emissjonijiet ta’ karbonju;

160. Jinnota li t-tabella ta’ hawn taħt turi l-approprjazzjonijiet totali ta’ impenn u ta’ pagament awtorizzati fl-2016:

2016 f’EUR miljuni Approprjazzjonijiet ta’ impenn awtorizzati Approprjazzjonijiet ta’ pagament awtorizzati Infiq amministrattiv għall-qasam tematiku “Politika reġjonali u urbana” 16,75 24,52 Fond Ewropew għall-Iżvilupp Reġjonali (FEŻR) u operazzjonijiet reġjonali oħra 27 163,16 22 911,83 Fond ta’ Koeżjoni (FK) 8 775,98 7 456,71 Strument għall-Assistenza ta’ Qabel l-Adeżjoni – Żvilupp reġjonali u kooperazzjoni reġjonali u territorjali 54,14 522,95 Fond ta’ Solidarjetà 81,48 68,48 Total 36 091,51 30 984,47

161. Jirrimarka, madankollu, li din l-istatistika ma tagħtix wisq informazzjoni dwar is-sostenibbiltà u l-prestazzjoni ta’ dawn il-proġetti;

162. Ifakkar l-importanza kbira attribwita lill-kundizzjonalitajiet ex ante għad-definizzjoni ta’ kundizzjonijiet speċifiċi għas-settur u orizzontali biex jiġi żgurat infiq effikaċi fl-ambitu tal-fondi SIE; ladarba jiġu ssodisfati l-kundizzjonalitajiet ex ante u tiġi implimentata ż-żamma ta’ 10 % mill-pagamenti prevista mir-regolament rivedut, l-implimentazzjoni tal-proġetti għandha tkun aktar faċli u inqas suxxettibbli għall-iżbalji; jinnota, madankollu, li r-Rapport Speċjali tal-Qorti Nru 15/2017 jistaqsi kemm dan effettivament wassal għal bidliet fuq il-post;

163. Jiddispjaċih li sa tmiem l-2016 kienu nħatru 87 % biss tal-awtoritajiet ta’ ċertifikazzjoni (181 minn 209), u li ma kienet inħatret l-ebda awtorità għal 28 programm ġenerali (fl-Awstrija nħatret awtorità għal programm wieħed biss, fil-Belġju għal 2 biss, fil-Ġermanja għal 8 biss, fil-Finlandja għal 1 biss, fi Franza għal 2 biss, fl-Irlanda għal 2 biss, fl-Italja għal 6 biss, fir-Rumanija għal 4 biss, fis-Slovakkja għal 1 biss, fir-Renju Unit għal 1 biss);

164. Jinnota b’sorpriża li d-diffikultajiet ewlenin li ġew identifikati fil-proċess tal-ħatra kienu relatati mal-ħolqien ta’ sistemi tal-IT biex jiddaħħlu l-elementi ġodda tal-perjodu 2014-2020 f’dak li għandu x’jaqsam mar-rappurtar u d-disinn tal-proċeduri bil-għan li tiġi żgurata li l-awtoritajiet maniġerjali jkunu jistgħu jwettqu superviżjoni robusta fuq il-korpi intermedjarji;

165. Jiddispjaċih, barra minn hekk, li – b’mod ġenerali – intgħażlu 26,1 % biss tal-proġetti, u 3,7 % biss tal-fondi strutturali disponibbli ġew assorbiti fi tmiem l-2016, filwaqt li l-proċess tal-għażla żied il-pass fl-2017; iqis li l-bidu batut jista’ jwassal għal għadd kbir ta’ impenji pendenti fi tmiem il-perjodu ta’ finanzjament attwali; jistieden lill-Kummissjoni tiggarantixxi aktar sforzi biex tissaħħaħ il-kapaċità amministrattiva tal-awtoritajiet nazzjonali, reġjonali u lokali;

166. Jenfasizza li l-għażla tal-proġetti saret partikolarment bil-mod fi Spanja, Ċipru, ir-Rumanija, l-Awstrija, ir-Repubblika Ċeka, il-Kroazja u s-Slovakkja;

167. Jinnota li, konsegwentement, għall-biċċa l-kbira tal-programmi operattivi (247 minn 295) l-ebda ammont ma ġie ċċertifikat fil-kontijiet (kien hemm “kontijiet żero”) peress li l-ebda nfiq ma ġie ddikjarata sal-31 ta’ Lulju 2016;

168. Huwa sodisfatt li l-Kummissjoni, abbażi ta’ opinjonijiet dwar l-awditi preliminari rigward il-pakketti ta’ assigurazzjoni li waslulha, ma identifikat l-ebda inkonsistenza materjali;

169. Jesprimi t-tħassib tiegħu, madankollu, li 7 mid-9 verifiki tal-Kummissjoni fi programmi operattivi jew oqsma b’riskju għoli kixfu nuqqasijiet sinifikanti (fl-Ungerija, it-trasport, l-amministrazzjoni elettronika u l-implimentazzjoni tal-programmi operattivi; fl-Italja, il-programmi operattivi fl-ambitu tal-prijorità 3, jiġifieri n-netwerks, il-mobbiltà u l-edukazzjoni ( Reti e mobilità, istruzione ) u tal-assistenza teknika; fir-Rumanija, il-programmi operattivi fil-qasam tal-kompetittività u l-ambjent);

170. Jinnota li 278 sistema ta’ ġestjoni u kontroll minn 322 irċevew opinjoni mingħajr riżervi jew “kwalifikata b’impatt moderat”; billi f’40 każ il-Kummissjoni ħarġet opinjoni kwalifikata b’impatt sinifikanti;

171. Jinnota li l-Kummissjoni kkalkulat li l-ammont globali f’riskju fil-mument tal-pagament jammonta għal bejn EUR 644,7 u EUR 1 257,3 miljun, u li l-Kummissjoni implimentat korrezzjonijiet finanzjarji, fl-eżerċizzju tar-rwol superviżorju tagħha, li jammontaw għal EUR 481 miljun fl-2016;

172. Jinnota li l-Kummissjoni stmat li r-rata medja ta’ żball kumplessiva tal-pagamenti għall-2016 għall-programmi tal-FEŻR/FK 2007-2013 kienu fil-medda ta’ bejn 2,2 % u 4,2 %, u r-rata tal-iżball residwu fl-għeluq kienet ta’ bejn wieħed u ieħor 0,4 %; jenfasizza li, għal darb’oħra, l-intestatura “Koeżjoni” kienet dik li kkontribwiet l-aktar għal-livell ta’ żball stmat għall-2016, segwita mill-intestaturi “Riżorsi naturali”, “Kompetittività” u “Ewropa Globali”; jistieden lill-Kummissjoni tkompli taħdem mal-Istati Membri biex jitjiebu s-sistemi ta’ ġestjoni u kontroll tagħhom u tkompli tuża l-għodod superviżorji legali disponibbli biex tiżgura li jiġu kkoreġuti l-iżbalji materjali kollha;

173. Jinnota li l-Kummissjoni rreġistrat 68 riżerva għall-perjodu ta’ finanzjament li għadda u 2 riżervi għall-perjodu ta’ finanzjament attwali;

Kwistjonijiet speċifiċi

Il-Greċja

174. Jilqa’ l-isforzi tad-DĠ REGIO biex isir progress f’dak li għandu x’jaqsam mal-lista tal-proġetti prijoritarji fil-Greċja;

175. Jilqa’, f’dan il-kuntest: (a) il-ħolqien ta’ erba’ konċessjonijiet ta’ awtostradi (Ateni-Tessaloniki, Korinthos-Tripoli-Kalamata, Korinthos-Patras u Patras-Ioannina; li bejniethom ikopru aktar minn 1 000 km ta’ toroq), u li issa nfetħu u huma apprezzati ħafna mill-utenti, (b) il-programm ta’ “ffrankar ta’ enerġija fid-djar” (taħlita ta’ strumenti ta’ inġinerija finanzjarja u għotjiet), li tejjeb l-effiċjenza enerġetika f’46 000 dar u ħoloq 6 000 impjieg; id-domanda tant kienet kbira li minnufih inħoloq programm ieħor għall-2020-2014, (c) strumenti finanzjarji, b’mod partikolari l-JEREMIE, li ppermettew il-ħolqien jew is-salvagwardja ta’ iżjed minn 20 000 impjieg, (d) il-proġett ta’ preskrizzjoni elettronika għall-mediċini, li ta’ kull xahar jamministra aktar minn 5,5 miljun preskrizzjoni elettronika u 2,4 miljun riferiment dijanjostiku, bl-involviment ta’ 13 000 spiżerija u 50 000 tabib, u li wassal għal iffrankar konsiderevoli ta’ spejjeż għall-baġit tas-saħħa pubblika Grieg;

176. Jiddispjaċih, min-naħa l-oħra, li: (a) il-proġetti tal-metrò f’Ateni (l-estensjoni tal-linja 3 għal Piraeus) u f’Tessaloniki (linja prinċipali) kellhom dewmien serju li rrikjeda l-integrazzjoni gradwali tagħhom fil-perjodu ta’ programmazzjoni 2014-2020; (b) xi proġetti ewlenin fis-settur ferrovjarju, is-settur diġitali u s-settur tal-enerġija ġew ikkanċellati jew posposti, u li għaldaqstant kellhom jiġu integrati gradwalment u trasferiti kollha kemm huma fil-perjodu ta’ programmazzjoni 2014-2020; (c) parti kbira mill-infrastruttura tal-ilma mormi u tal-immaniġġjar tal-iskart solidu għad trid titlesta;

177. Jilqa’ l-fatt li l-OLAF lesta l-investigazzjoni amministrattiva tiegħu dwar il-Proġett Ċek “Stork Nest”; jinnota li l-fajl miftuħ mill-OLAF dwar il-każ ġie ppubbliċizzat mill-mezzi tax-xandir Ċeki; jiddispjaċih li l-OLAF sab irregolaritajiet serji;

178. Jistieden lid-DĠ REGIO jirkupra l-kofinanzjament tal-Unjoni involut, jiġifieri EUR 1,67 miljun, u japplika s-sanzjonijiet meħtieġa;

179. Jinnota li fil-25 ta’ Jannar 2018 ir-Repubblika Ċeka rtirat il-proġett “Stork Nest” mill-finanzjament tal-Unjoni u li, b’rispett għall-prinċipju tas-sussidjarjetà, il-proġett diġà jinsab taħt stħarriġ ġudizzjarju fir-Repubblika Ċeka;

180. Jesprimi tħassib dwar l-osservazzjoni tal-Kummissjoni li s-sehem ta’ kuntratti mogħtija li rċevew offerta waħda biss fl-Ungerija huwa ta’ 36 %; jinnota li l-medja tal-Unjoni hija ta’ 17 %; jistieden lill-Kummissjoni tippromwovi l-kompetizzjoni fil-proċeduri tal-offerti;

181. Jilqa’ l-valutazzjoni pożittiva tal-10 snin ta’ Mekkaniżmu għall-Kooperazzjoni u l-Verifika (CVM) għall-Bulgarija u r-Rumanija” ikkummissjonat minn DĠ IPOL, Dipartiment Tematiku D: Affarijiet Baġitarji; jesprimi tħassib dwar il-pass lura li sar dan l-aħħar fil-ġlieda kontra l-korruzzjoni ta’ livell għoli fil-Bulgarija u r-Rumanija; jistieden lill-Kummissjoni tappoġġja u tinkoraġġixxi lill-awtoritajiet tal-infurzar tal-liġi u ta’ kontra l-korruzzjoni f’dawn iż-żewġ Stati Membri; jenfasizza r-riżultati impressjonanti tal-aġenzija kontra l-korruzzjoni fir-Rumanija fl-isforzi tagħha biex issolvi każijiet ta’ korruzzjoni ta’ livell għoli u medju; jenfasizza li t-tkomplija ta’ dan l-isforz huwa ta’ importanza fundamentali biex tiġi kkonsolidata l-ġlieda kontra l-korruzzjoni;

182. Jikkundanna d-delitt reċenti mwettaq fil-konfront ta’ ġurnalista Slovakk, li jista’ jkun relatat max-xogħol investigattiv tiegħu; iħeġġeġ lill-Kummissjoni tinforma lill-Parlament dwar il-fondi agrikoli tal-Unjoni fis-Slovakkja;

183. Jinnota li l-OLAF lesta wkoll investigazzjoni amministrattiva dwar self mogħti lill-Grupp Volkswagen mill-Bank Ewropew tal-Investiment (BEI);

184. Jieħu nota tad-dikjarazzjoni magħmula mill-President tal-BEI, Werner Hoyer, li fiha jgħid li: “Għadna ma nistgħux neskludu li s-self ta’ EUR 400 miljun li tajna lil ‘Volkswagen Antrieb RDI’ kien marbut ma’ teknoloġiji ta’ kontroll tal-emissjonijiet żviluppati fiż-żmien meta ġie ddisinjat u użat is-software ta’ manipulazzjoni. Issa se nagħmlu rieżami tal-konklużjonijiet tal-OLAF u nikkunsidraw kull azzjoni disponibbli u xierqa. […]Aħna ddiżappuntati ħafna b’dak li affermat l-investigazzjoni tal-OLAF, jiġifieri li l-Volkswagen qarraq bil-BEI dwar l-użu tal-apparat ta’ manipulazzjoni.”;

Ir-Rapport Annwali tal-Attività tad-Direttorat Ġenerali Impjiegi, Affarijiet Soċjali u Inklużjoni (DĠ EMPL)

185. Jinnota li d-DĠ EMPL jenfasizza kif ġej il-kontribut tiegħu għall-objettivi tal-Unjoni għall-2020: (a) ir-rata ta’ impjieg fl-Unjoni għal dawk bejn l-20 u l-64 sena laħqet il-71,2 % fit-tielet kwart tal-2016; għall-ewwel darba, din ir-rata issa hija ogħla minn dik osservata fl-2008 (70,3 %) u r-rata fil-mira tal-istrateġija Ewropa 2020 tista’ tintlaħaq jekk tkompli din ix-xejra; (b) il-qgħad totali qed ikompli jonqos u issa qiegħed taħt l-10 % kemm fl-Unjoni kif ukoll fiż-żona tal-euro; madankollu, il-qgħad fost iż-żgħażagħ u l-qgħad fit-tul jibqgħu sfidi ewlenin għall-Unjoni, minkejja t-tnaqqis rispettiv osservat minn 19,5 % f’Diċembru 2015 għal 18,6 % f’Diċembru 2016, u minn 4,3 % fit-tielet kwart tal-2015 għal 3,8 % fit-tielet kwart tal-2016; (c) l-irkupru ekonomiku li beda fl-2013 kien ukoll akkumpanjat minn tnaqqis kontinwu, għalkemm insuffiċjenti, fil-faqar, imkejjel bir-rata ta’ persuni f’riskju ta’ faqar – li niżlet minn 24,7 % fl-2012 għal 23,7 % fl-2015 – iżda l-irkupru għadu mhux qed jilħaq lill-partijiet kollha tas-soċjetà u fl-2016 kien hemm 118-il miljun ruħ f’riskju ta’ faqar u esklużjoni soċjali (1,7 miljun persuna aktar mill-2008), u għaldaqstant għadna ’l bogħod milli nilħqu l-mira tal-faqar u l-esklużjoni soċjali ta’ Ewropa 2020; (d) l-investimenti biex jitjiebu l-kundizzjonijiet tal-mobbiltà ġeografika u professjonali filwaqt li jiġu indirizzati r-riskji ta’ distorsjonijiet u abbużi kkontribwew għal żieda progressiva fir-rata ta’ mobbiltà fl-Unjoni, li laħqet it-3,6 % tal-popolazzjoni fl-2015;

186. Jiddispjaċih, madankollu, li l-inugwaljanza fid-distribuzzjoni tal-introjtu żdiedet bejn l-2013 u l-2014 u, għalkemm baqgħet stabbli minn dak iż-żmien ’l hawn, f’xi każijiet kompliet tikber; jesprimi tħassib dwar il-fatt li, fl-2016, l-aktar 20 % sinjuri tan-nies kellhom introjtu disponibbli li kien madwar ħames darbiet ogħla minn dak tal-ifqar 20 %, b’differenzi kbar bejn il-pajjiżi (u żieda fl-inugwaljanza f’xi wħud minnhom);

187. Jilqa’ l-evalwazzjoni ex post tal-perjodu ta’ programmazzjoni tal-FSE 2007-2013, li ġiet iffinalizzata fit-12 ta’ Diċembru 2016; jinnota li, fi tmiem l-2014, tal-inqas 9,4 miljun resident Ewropew kienu sabu impjieg bl-għajnuna tal-FSE, 8,7 miljuni kienu kisbu kwalifika jew ċertifikat u 13,7 miljun parteċipant irrappurtaw riżultati pożittivi oħrajn, bħal żieda fil-livelli tal-ħiliet; jinnota li l-FSE kellu wkoll impatt pożittiv fuq il-Prodott Domestiku Gross (PDG) ta’ 28 Stat Membru (żieda ta’ 0,25 %) u fuq il-produttività, skont simulazzjonijiet makroekonomiċi;

188. Josserva li din id-data kwantitattiva turi tabilħaqq xejra pożittiva iżda ma tagħtix wisq ħjiel dwar il-prestazzjoni u s-sostenibbiltà tal-miżuri;

189. Jikkritika bis-saħħa lid-DĠ EMPL talli ma ppubblikax il-proposti tad-direttorat għal rakkomandazzjonijiet speċifiċi għall-pajjiżi, minkejja t-talbiet ripetuti tal-Parlament;

190. Jinnota li t-tabella ta’ hawn taħt turi l-approprjazzjonijiet totali ta’ impenn u ta’ pagament awtorizzati fl-2016:

2016 f’EUR miljuni Approprjazzjonijiet ta’ impenn awtorizzati Approprjazzjonijiet ta’ pagament awtorizzati Il-Fond Soċjali Ewropew (FSE) u l-Inizjattiva favur l-Impjieg taż-Żgħażagħ (YEI) 12 438,2 8 132 Il-Fond għal Għajnuna Ewropea għall-Persuni l-Aktar fil-Bżonn (FEAD) 534,7 278 Il-Fond Ewropew ta’ Aġġustament għall-Globalizzazzjoni 27,6 27,6 L-Istrument għall-Assistenza ta’ Qabel l-Adeżjoni (IPA) – Żvilupp tar-Riżorsi Umani 0 82,3 Ġestjoni Diretta (Programm għall-Impjiegi u l-Innovazzjoni Soċjali, Programm ta’ Drittijiet, Ugwaljanza u Ċittadinanza, Erasmus +) u aġenziji 289 275 Total 13 290 8 795

191. Jilqa’ l-fatt li d-DĠ EMPL żviluppa metodoloġija biex jivvaluta kull sena l-prestazzjoni tal-programmi, iżda għandu dubji dwar il-valur informattiv ta’ kriterji bħal “tajjeb”, “aċċettabbli” jew “ħażin”;

192. Huwa mħasseb li, sa Marzu 2017, kienu nħatru 87 % biss tal-awtoritajiet ta’ ċertifikazzjoni;

193. Jilqa’ l-fatt li, sal-15 ta’ Frar 2017, id-DĠ EMPL kien irċieva pakkett ta’ assigurazzjoni sħiħ li jinkludi l-kontijiet, ir-rapport annwali ta’ kontroll u l-opinjonijiet tal-awditjar dwar il-kontijiet, is-sistema ta’ ġestjoni u kontroll, il-legalità u r-regolarità tat-tranżazzjonijiet ta’ bażi, id-dikjarazzjoni ta’ assigurazzjoni u taqsira annwali għall-programmi kollha; jinnota li, b’mod ġenerali, id-DĠ EMPL kellu biss osservazzjonijiet minuri u aċċetta l-kontijiet annwali;

194. Jilqa’ wkoll il-fatt li, sa tmiem l-2016, id-DĠ EMPL kien lesta l-pjan ta’ verifika pluriennali tiegħu u, konsegwentement, kienu ġew awditjati 89 awtorità tal-awditjar minn total ta’ 92, li jkopru 115 mill-118-il programm operazzjonali;

195. Jinnota li, fl-2016, id-DĠ EMPL implimenta korrezzjonijiet finanzjarji li kienu jammontaw għal EUR 255,8 miljun; li l-ammont kumulattiv totali aċċettat jew deċiż ta’ korrezzjonijiet finanzjarji għall-perjodu ta’ programmazzjoni 2007-2013 fi tmiem l-2016 kien ta’ EUR 1 454 miljun; u li, għall-istess perjodu, l-Istati Membri rrappurtaw korrezzjonijiet finanzjarji ekwivalenti għal EUR 2 253,8 miljun;

196. Jiddispjaċih li d-DĠ EMPL żamm jew ħareġ ir-riżervi li ġejjin, fir-rigward ta’: (a) sistemi ta’ ġestjoni u kontroll għal programm operazzjonali wieħed tal-FSE fl-Italja għall-perjodu ta’ programmazzjoni 2000-2006 (riżerva reputazzjonali); (b) sistemi ta’ ġestjoni u kontroll għal 23 programm operazzjonali speċifiku tal-FSE għall-perjodu ta’ programmazzjoni 2007-2013; u (c) sistemi ta’ ġestjoni u kontroll għal 3 programmi operazzjonali tal-FSE jew tal-YEI u programm operazzjonali wieħed tal-FEAD għall-perjodu ta’ programmazzjoni 2014-2020;

197. Jinnota li l-ammont totali f’riskju għall-infiq rilevanti għall-2016 huwa ta’ EUR 279 miljun;

Kwistjonijiet speċifiċi

L-Inizjattiva favur l-Impjieg taż-Żgħażagħ (YEI)

198. Ġie infurmat bl-ewwel konstatazzjonijiet ta’ studju dwar l-implimentazzjoni tal-YEI, li jgħid li: (a) sa tmiem l-2016, l-għadd ta’ żgħażagħ li kienu barra mill-edukazzjoni, impjieg jew taħriġ (NEET) u li ħadu sehem fi proġetti appoġġjati mill-YEI biex itejbu l-ħiliet tagħhom jew jagħmlu esperjenza ta’ xogħol kien it-triplu, meta mqabbel ma’ tmiem l-2015 (1,3 miljun kontra 0,5 miljun persuna); (b) fosthom, 712 000 parteċipant qiegħed u inattiv, u barra mill-edukazzjoni jew it-taħriġ, lestew intervent iffinanzjat mill-YEI; ’il fuq minn nofshom, (madwar 346 000 parteċipant qiegħed u inattiv, u barra mill-edukazzjoni jew it-taħriġ) kisbu riżultat pożittiv billi, mat-tmiem tal-intervent, daħlu fl-edukazzjoni/fit-taħriġ, kisbu kwalifika, jew sabu impjieg (inkluż impjieg indipendenti); (c) fl-Italja, evalwazzjoni kontrofattwali wriet li politiki innovattivi ġodda fil-biċċa l-kbira appoġġjati mill-YEI żiedu l-opportunitajiet ta’ impjieg għaż-żgħażagħ b’7,8 %, minkejja differenzi reġjonali sinifikanti li wrew li hemm diffikultajiet akbar fiż-żoni li għandhom l-ogħla rati ta’ qgħad fost iż-żgħażagħ;

199. Jinnota, barra minn hekk, li: (a) l-Italja u Spanja mmobilizzaw għadd sinifikanti ta’ NEETs permezz ta’ azzjonijiet tal-YEI, minkejja li r-rata ta’ qgħad fost iż-żgħażagħ għadha għolja f’dawn il-pajjiżi; (b) is-Slovakkja ressqet l-enfasi lil hinn minn skemi ta’ xogħlijiet pubbliċi għaż-żgħażagħ u lejn miżuri aktar effikaċi bħal żieda fl-għoti ta’ taħriġ professjonali; (c) fl-Italja, evalwazzjoni kontrofattwali wriet li politiki innovattivi ġodda fil-biċċa l-kbira appoġġjati mill-YEI żiedu l-opportunitajiet ta’ impjieg taż-żgħażagħ b’7,8 %, minkejja differenzi reġjonali sinifikanti; (d) fil-Portugall, programmi ta’ intraprenditorija kkofinanzjati mill-YEI kellhom suċċess akbar minn dak ta’ miżuri ta’ edukazzjoni ogħla; (e) il-Greċja identifikat il-ħtieġa li teżamina mill-ġdid is-sistema tagħha ta’ vouchers għall-impjieg u t-taħriġ taż-żgħażagħ; (f) fil-Polonja, 62 % tal-parteċipanti tal-YEI rċevew offerta ta’ impjieg, taħriġ jew edukazzjoni, u l-parteċipanti rrappurtaw livell għoli ġenerali ta’ sodisfazzjon;

200. Jiddispjaċih, madankollu, li bilkemm intużaw 30 % tal-fondi disponibbli, ammont li jirrifletti l-prefinanzjament inizjali u l-pagamenti interim;

201. Jilqa’ l-fatt li, sa Ottubru 2017, l-Istati Membri kollha li għalihom kienet tapplika l-kundizzjonalità ex ante dwar ir-Rom (l-Awstrija, il-Belġju, il-Bulgarija, ir-Repubblika Ċeka, Franza, il-Ġermanja, il-Greċja, l-Ungerija, il-Litwanja, il-Polonja, il-Portugall, ir-Rumanija, is-Slovakkja u Spanja) kienu ssodisfawha u, għalhekk, kellhom strateġija nazzjonali għall-integrazzjoni tar-Rom;

202. Jinnota li għall-perjodu ta’ programmazzjoni 2014-2020, żewġ prijoritajiet ta’ investiment tal-FSE indirizzaw direttament in-nondiskriminazzjoni u l-integrazzjoni tar-Rom (ara t-tabella ta’ hawn taħt)

Prijorità ta’ investiment (PI) Stati Membri li għażlu l-PI Allokazzjoni finanzjarja (EUR miljuni) Il-ġlieda kontra kull forma ta’ diskriminazzjoni u l-promozzjoni ta’ opportunitajiet indaqs 11-il Stat Membru (BE, CY, CZ, DE, ES, FR, GR, IE, PL, PT u SK). 447 L-integrazzjoni soċjoekonomika tal-komunitajiet emarġinati bħar-Rom 12-il Stat Membru (AT, BE, BG, CZ, ES, FR, GR, HU, IT, PL, RO u SK). 1 600 Il-maġġoranza tal-finanzjament (EUR 1,2 miljun) hija kkonċentrata fil-pajjiżi li ġejjin: BG, CZ, HU u RO

203. Jinnota li, għalkemm għandu baġit annwali massimu ta’ EUR 150 miljun, il-Fond Ewropew ta’ Aġġustament għall-Globalizzazzjoni mmobilizza EUR 28 miljun għall-impenji mir-riżerva fl-2016, u bbenefikaw minnu tmien Stati Membri;

Il-miżuri li għandhom jittieħdu

204. Jistieden lill-Istati Membri u lill-Kummissjoni, għaldaqstant, joqogħdu aktar attenti biex għall-perjodu finanzjarju ta’ wara l-2020: (a) jinħoloq valur miżjud tal-Unjoni bil-politika ta’ koeżjoni; (b) tinbena koordinazzjoni aktar b’saħħitha bejn il-koeżjoni, il-governanza ekonomika u s-Semestru Ewropew billi jiġu kkunsidrati, fost l-oħrajn, inċentivi pożittivi biex jintlaħqu l-objettivi tal-politika ta’ koeżjoni biex jingħelbu d-differenzi u l-inugwaljanzi kif spjegati fit-Trattati, fit-tliet dimensjonijiet tagħha – ekonomika, soċjali u territorjali; (c) titfassal sistema li tippermetti konċentrazzjoni tal-fondi ta’ koeżjoni fir-reġjuni li jeħtiġuhom l-aktar; (d) jingħata appoġġ amministrattiv lil dawk ir-reġjuni li jsibuha diffiċli biex jassorbu l-fondi; (e) jitfassal sett uniku ta’ regoli għall-fondi strutturali; (f) isir progress lejn l-implimentazzjoni tal-prinċipju ta’ awditu uniku; (g) il-programmi u l-proġetti jiġu implimentati aktar malajr, bil-għan li jiġi rispettat il-perjodu finanzjarju ta’ seba’ snin (l-ebda n+3); (h) l-awtoritajiet nazzjonali tal-awditjar jitħallew jawditjaw l-istrumenti finanzjarji taħt il-baġit tal-Unjoni, inaqqsu l-għadd ta’ strumenti finanzjarji, u jintroduċu regoli aktar stretti għar-rappurtar mill-amministraturi tal-fondi, inkluż mill-Grupp tal-BEI u minn istituzzjonijiet finanzjarji internazzjonali oħra dwar il-prestazzjoni u r-riżultati miksuba, u b’hekk jiżdiedu t-trasparenza u l-obbligu ta’ rendikont; (i) jitqiesu t-tagħlimiet meħuda mill-perjodu attwali u l-ħtieġa ta’ aktar semplifikazzjoni sabiex tinħoloq sistema bilanċjata li tiżgura l-kisba tar-riżultati u ġestjoni finanzjarja tajba mingħajr piż amministrattiv eċċessiv li jista’ jiskoraġġixxi lill-benefiċjarji potenzjali u jwassal għal aktar żbalji; (j) jintlaħaq bilanċ ġeografiku u soċjali sabiex jiġi żgurat li l-investimenti jsiru fejn l-aktar li hemm bżonnhom;

205. Jinsisti li d-DĠ REGIO u d-DĠ EMPL jippubblikaw il-proposti tagħhom għar-rakkomandazzjonijiet speċifiċi għall-pajjiżi fir-rapport annwali tal-attività rispettiv tagħhom, kif talab ripetutament il-Parlament;

206. Jistieden lid-DĠ REGIO: (a) jirrapporta lura lill-kumitat responsabbli tal-Parlament dwar id-diversi fajls pendenti tal-OLAF meta jkunu tlestew il-proċedimenti legali relatati; (b) jirrapporta lura lill-kumitat responsabbli tal-Parlament, fis-segwitu għall-kwittanza 2016 tal-Kummissjoni, dwar il-progress magħmul fil-proġetti kollha msemmija hawn fuq;

207. Jistieden lill-BEI jeżamina b’urġenza l-konstatazzjonijiet tal-OLAF u jislet il-konklużjoni meħtieġa; jistieden lill-BEI jinforma lill-Parlament bil-konklużjonijiet tiegħu u bil-miżuri meħuda;

208. Jistieden lill-Kummissjoni tħeġġeġ l-użu tal-għażliet tal-ispejjeż issemplifikati introdotti mir-reviżjoni tar-Regolament Finanzjarju”;

209. Jistieden lid-DĠ EMPL jimplimenta r-rakkomandazzjoni tal-IAS fir-rigward tal-implimentazzjoni bikrija tal-istrateġija ta’ kontroll għall-fondi SIE u jinforma lill-Parlament meta jlesti;

210. Jistieden lill-Kummissjoni tipprevedi aktar semplifikazzjoni fir-regoli u tnaqqis fil-piż amministrattiv, sabiex ir-rata tal-iżball residwu tkun tista’ tonqos saħansitra iżjed;

Riżorsi naturali

Indikaturi ewlenin tal-prestazzjoni (KPI) u PAK ġusta

211. Jirrimarka li skont ir-rapport annwali tal-attività tad-DĠ AGRI (p. 15 – KPI 1: l-introjtu mill-fatturi agrikoli għal kull ħaddiem full-time), il-valur miżjud u l-produttività tas-settur naqsu xi ftit fl-2016 għal darb’oħra u li, għad-DĠ AGRI, huwa diffiċli li jiġi identifikat x’kien eżatt li kkawża t-tnaqqis globali tal-introjtu mill-fatturi mill-2013 ’l hawn;

212. Ifakkar li l-KPI 4 dwar ir-rata tal-impjiegi fl-iżvilupp rurali mhuwiex rilevanti peress li r-rata ta’ impjieg fl-iżvilupp rurali mhijiex influwenzata mill-miżuri tal-PAK biss;

213. Jiddispjaċih li l-Kummissjoni ma segwietx ir-rakkomandazzjonijiet maħruġa mill-Parlament fir-riżoluzzjoni tiegħu li takkumpanja d-deċiżjoni dwar il-kwittanza għas-sena finanzjarja 2015 biex tiddefinixxi mill-ġdid il-KPI 4 “b’mod li tisħaq fuq l-impatt speċifiku tal-miżuri tal-PAK fuq l-impjiegi f’dawk l-oqsma”;

214. Jirrimarka li, fl-2016, 51 % tal-benefiċjarji ta’ pagamenti diretti ngħataw anqas minn EUR 1 250, li jammonta għal total ta’ 4 % tal-pagamenti diretti totali ( 9 )

215. Ifakkar fir-rimarki ( 10 ) tiegħu dwar l-istruttura insostenibbli tal-infiq tal-PAK: 44,7 % tal-irziezet kollha tal-Unjoni kellhom introjtu annwali ta’ inqas minn EUR 4 000, u fl-2016, bħala medja, l-ogħla 10 % tal-benefiċjarji tal-appoġġ dirett tal-PAK irċevew madwar 60 % tal-pagamenti ( 11 ) ; jinnota li d-distribuzzjoni tal-pagamenti diretti fil-biċċa l-kbira tirrifletti l-konċentrazzjoni tal-art, billi 20 % tal-bdiewa huma wkoll proprjetarji ta’ 80 % tal-art; (risposta għall-mistoqsija bil-miktub Nru 17 waqt is-seduta ta’ smigħ tal-Kumitat għall-Kontroll tal-Baġit tal-Parlament mas-Sur Hogan fit-28 ta’ Novembru 2017); jesprimi tħassib dwar il-konċentrazzjoni kbira ta’ benefiċjarji u jenfasizza li jeħtieġ jintlaħaq bilanċ aħjar bejn benefiċjarji kbar u żgħar;

216. Jinnota li madwar 72 % tal-għajnuna tingħata lil irziezet ta’ bejn 5 u 250 ettaru, li ġeneralment ikunu ta’ proprjetà tal-familja;

217. Jitlob lid-DĠ AGRI jiddefinixxi objettivi akkumpanjati b’indikaturi biex jitnaqqsu l-inugwaljanzi fl-introjtu bejn l-irziezet fil-QFP li jmiss;

218. Itenni l-fehma tiegħu li l-pagamenti diretti jaf ma jwettqux bis-sħiħ ir-rwol tagħhom bħala mekkaniżmu ta’ xibka ta’ sigurtà biex jiġi stabbilizzat l-introjtu tal-irziezet, partikolarment għall-irziezet ta’ daqs iżgħar, minħabba d-distribuzzjoni żbilanċjata tal-pagamenti;

219. Huwa tal-fehma li l-introjti tal-irziezet ta’ daqs akbar mhux bilfors ikollhom bżonn l-istess grad ta’ appoġġ għall-istabbilizzazzjoni tal-introjti tal-irziezet daqs dawk ta’ daqs iżgħar fi żminijiet meta l-introjti jkunu volatili, peress li jistgħu jibbenefikaw minn ekonomiji ta’ skala li x’aktarx jagħmluhom aktar reżiljenti, u jirrakkomanda, għaldaqstant, li l-Kummissjoni tikkoreġi dan l-iżbilanċ billi tapplika skala varjabbli li tnaqqas is-sussidji aktar ma jiżdied id-daqs tar-razzett;

220. Jistieden lill-Kummissjoni tipprevedi semplifikazzjoni ġenwina tal-proċeduri, inkluż fid-dokumentazzjoni mitluba sabiex jinkiseb aċċess għall-finanzjament, mingħajr ma jiġu injorati l-prinċipji ta’ kontroll u monitoraġġ; jitlob li tingħata attenzjoni speċjali lill-appoġġ amministrattiv għal produtturi fuq skala żgħira, li jqisu l-finanzjament bħala prerekwiżit fundamentali għas-sopravivenza tan-negozju tagħhom;

Rata ta’ żball

221. Jirrimarka li l-Qorti stmat li l-livell ta’ żball għall-kapitolu kollu dwar ir-riżorsi naturali huwa ta’ 2,5 % (2,9 % fl-2015 u 3,6 % fl-2014); jilqa’ l-evoluzzjoni pożittiva tar-rata ta’ żball filwaqt li jinnota li ċ-ċifra tal-2016 hija ogħla mil-livell limitu ta’ materjalità;

222. Jilqa’ l-fatt li l-valutazzjoni tal-Qorti dwar il-Fond Agrikolu Ewropew ta’ Garanzija (FAEG) kkonstatat li l-pagamenti tas-suq u ta’ appoġġ dirett kienu ħielsa minn żbalji materjali fl-2016, u r-rata ta’ żball l-aktar probabbli stmata mill-Qorti hija ta’ 1,7 % (2,2 % fl-2015);

223. Jenfasizza li l-Qorti nnutat inqas żbalji dovuti għal eċċessi jew ineliġibbiltà b’rabta mal-artijiet fid-dikjarazzjonijiet magħmula mill-bdiewa, u dan hu dovut għall-introduzzjoni ta’ definizzjoni ġdida aktar flessibbli ta’ bwar permanenti, l-implimentazzjoni ta’ pjanijiet ta’ azzjoni biex tittejjeb il-kwalità tad-data f’sistemi ta’ identifikazzjoni tal-irqajja’ tal-art (LPIS) u s-sistema ġeospazjali onlajn il-ġdida biex jitressqu l-applikazzjonijiet;

224. Jinnota li l-pagamenti għall-ekoloġizzazzjoni kienu sors ta’ żbalji u kellhom impatt ta’ 17 % fuq il-livell ta’ żball stmat mill-Qorti, u li l-iżbalji nstab li kienu prinċipalment relatati mar-rekwiżiti taż-żoni ta’ interess ekoloġiku, għalkemm ir-rata ta’ żball għall-FAEG kienet aktar baxxa mil-livell limitu ta’ materjalità; jilqa’, f’dan ir-rigward, it-tnaqqis fir-rata ta’ żball għall-FAEG għal 1,7 %;

225. Jirrimarka li l-Qorti sabet ukoll dgħufijiet fil-protezzjoni ta’ bwar permanenti, billi r-Repubblika Ċeka u l-Polonja m’għandhomx l-istatistika storika biex jikkontrollaw il-konformità mal-obbligu li jkun hemm raba’ mgħottija bil-ħaxix għal ħames snin konsekuttivi, filwaqt li l-Ġermanja, Franza, l-Italja, il-Portugall u r-Renju Unit ma kinux ikklassifikaw il-bwar permanenti b’mod affidabbli għalkollox;

226. Jissottolinja x-xejra pożittiva fir-rati ta’ żbalji maħruġa mill-Qorti minkejja l-evoluzzjoni tal-ammonti f’riskju rrappurtati mid-DĠ AGRI fir-Rapporti Annwali tal-Attività tiegħu, jiġifieri minn 1,38 % fl-2015 għal 1,996 % fl-2016 (il-miżuri tas-suq b’rata ta’ żball ta’ 2,85 % mhumiex inklużi) u 4 % għal kull waħda mis-sentejn finanzjarji fl-iżvilupp rurali; jifhem li dan ma jirriflettix devjazzjonijiet statistikament sinifikanti;

227. Jiddispjaċih li l-pagamenti fl-iżvilupp rurali, l-ambjent, l-azzjoni klimatika u s-sajd ma kinux ħielsa minn żbalji materjali fl-2016, u r-rata ta’ żball l-aktar probabbli hu stmat li hi ta’ 4,9 % (5,3 % fl-2015); jinnota li kieku l-informazzjoni kollha miżmuma mill-awtoritajiet nazzjonali kienet intużat biex jiġu kkoreġuti l-iżbalji, il-livell ta’ żball stmat kien ikun aktar baxx b’1,5 punt perċentwali;

228. Jinnota li fl-iżvilupp rurali, tlieta mill-akbar żbalji ta’ eliġibbiltà kienu jinvolvu benefiċjarji li ma kkomunikawx il-fatt li kienu kkontrollati minn kumpaniji li kellhom rabtiet magħhom, kienu qed japplikaw b’mod konġunt magħhom jew kienu qed jixtru mingħandhom, bi ksur tar-regoli nazzjonali jew tal-Unjoni (Rapport annwali 2016 tal-Qorti, paragrafu 7.26);

Sistemi ta’ ġestjoni u kontroll

229. Jirrimarka li fir-rapport ta’ attività annwali tiegħu, id-Direttur Ġenerali tad-DĠ AGRI ħareġ riżerva fil-pagamenti diretti fir-rigward ta’ 18-il aġenzija tal-pagamenti li jinkludu 12-il Stat Membru u li l-ammont ġestit mill-aġenziji tal-pagamenti b’riżerva u mqiegħed taħt skrutinju rinfurzat huwa ta’ EUR 13 618,6 miljun, filwaqt li l-ammont reali f’riskju għall-infiq taħt riżerva kien ta’ EUR 541,2 miljun;

230. Jenfasizza li nstabu dgħufijiet, b’mod partikolari fis-sistema ta’ ġestjoni u kontroll tal-Ungerija (b’rabta ma’ dikjarazzjoni ta’ ġestjoni tardiva min-naħa tal-aġenzija tal-pagamenti u nuqqasijiet fil-pagamenti għall-ekoloġizzazzjoni), il-Bulgarija (b’rabta mal-ekoloġizzazzjoni u l-istatus organiku tal-bdiewa), il-Polonja (b’rabta mal-pagamenti għall-ekoloġizzazzjoni) u l-Italja (b’rabta ma’ nuqqasijiet fid-determinazzjoni korretta tal-eliġibbiltà tal-art u ta’ “bidwi attiv”);

231. Jiddeplora l-każijiet reċenti ta’ frodi b’rabta mal-aġenziji tal-pagamenti fl-Italja; jistieden lill-Kummissjoni tissorvelja s-sitwazzjoni b’mod attiv u tagħti d-dettalji rilevanti lill-Parlament fis-segwitu tal-kwittanza;

232. Jitlob lill-Kummissjoni tħaffef il-proċedura tal-approvazzjoni tal-konformità li nfetħet fit-8 ta’ Jannar 2016 sabiex tikseb informazzjoni dettaljata u preċiża dwar ir-riskju ta’ kunflitti ta’ interess li jikkonċernaw il-Fond Statali għall-Intervent Agrikolu fir-Repubblika Ċeka; jinnota li nuqqas ta’ rimedju għal kunflitt ta’ interess jista’ fl-aħħar mill-aħħar iwassal għall-irtirar tal-akkreditament tal-aġenzija tal-pagamenti mill-awtorità kompetenti jew l-impożizzjoni ta’ korrezzjonijiet finanzjarji min-naħa tal-Kummissjoni; jitlob lill-Kummissjoni tinforma bla dewmien lill-Parlament dwar jekk fl-aħħar tal-proċedura tal-approvazzjoni tal-konformità, l-informazzjoni relatata ma’ każijiet possibbli ta’ frodi, korruzzjoni jew kwalunkwe attività illegali li taffettwa l-interessi finanzjarji tal-Unjoni tiġix trażmessa mill-OLAF lid-DĠ AGRI;

L-affidabbiltà tad-data kkomunikata mill-Istati Membri

233. Jirrimarka li peress li s-sistemi ta’ ġestjoni u kontroll ta’ xi Stati Membri huma milquta minn nuqqasijiet, id-DĠ AGRI jaġġusta l-istatistika ta’ kontroll irrapportata prinċipalment abbażi tal-awditi tal-Kummissjoni u tal-Qorti mwettqa fl-aħħar tliet snin kif ukoll tal-opinjoni tal-Korp taċ-Ċertifikazzjoni għas-sena finanzjarja kkonċernata;

234. Jirrimarka li, minkejja l-fatt li mill-2015 ’l hawn il-korpi taċ-ċertifikazzjoni tal-Istati Membri għandhom dmir li jivverifikaw il-legalità u r-regolarità tat-tranżazzjonijiet: (a) għall-miżuri tas-suq, id-DĠ AGRI għamel aġġustamenti għal total ta’ 32 skema (jiġifieri inqas minn 20 % tan-numru totali ta’ skemi li għalihom l-infiq ġie ddikjarat fl-2016); (b) għall-pagamenti diretti, saru aġġustamenti fi 52 każ (minn total ta’ 69) filwaqt li l-maġġoranza ta’ dawn l-aġġustamenti kienu ta’ inqas minn 1 %, 7 kienu ta’ bejn 1 % u 2 % u 9 kienu ta’ aktar minn 2 %; (c) għall-iżvilupp rurali, ġew applikati żidiet għal 39 aġenzija tal-pagamenti minn fost 72 filwaqt li kien hemm 21 aġġustament ta’ aktar minn 1 % u 16 ta’ aktar minn 2 %;

Kwistjonijiet ta’ prestazzjoni fl-iżvilupp rurali

235. Jilqa’ l-fatt li l-Qorti eżaminat kwistjonijiet relatati mal-prestazzjoni għal kampjun ta’ tranżazzjonijiet dwar l-iżvilupp rurali matul dawn l-aħħar tliet snin; jinnota b’sodisfazzjon li 95 % tal-proġetti li tlestew fiż-żmien tal-awditu kienu twettqu kif ippjanat, iżda jiddispjaċih li ma kienx hemm biżżejjed evidenza li l-ispejjeż kienu raġonevoli;

236. Jenfasizza li kważi l-proġetti kollha awditjati mill-Qorti użaw sistema ta’ rimborż tal-ispejjeż magħmula u jinnota li fil-perjodu ta’ programmazzjoni 2014-2020, l-Istati Membri jistgħu, bħala alternattiva, jużaw sistema ta’ għażliet tal-ispejjeż issemplifikati li tinvolvi skali standard ta’ spejjeż għal kull unità, somom f’daqqa u finanzjament b’rata fissa, li effettivament tillimita r-riskju ta’ prezzijiet eċċessivi;

Ekoloġizzazzjoni

237. Jinnota li, fir-rapport annwali tagħha għall-2016 (paragrafu 7.17), f’dak li għandu x’jaqsam mal-pagamenti għall-ekoloġizzazzjoni magħmula lit-63 razzett li żaret, il-Qorti rrappurtat li: (a) dawk kollha li kienu soġġetti għar-rekwiżit ta’ diversifikazzjoni tal-għelejjel kienu konformi; (b) il-biċċa l-kbira tal-iżbalji b’rabta mal-ekoloġizzazzjoni kienu jikkonċernaw in-nuqqas ta’ konformità mar-rekwiżiti taż-Żona ta’ Interess Ekoloġiku (ŻIE), filwaqt li; (c) l-irqajja’ kienu rreġistrati b’mod korrett fis-LPIS fir-rigward taż-żamma tal-bwar permanenti eżistenti; (d) mhux il-bwar permanenti kollha kienu ġew irreġistrati kif suppost bħala tali;

238. Jesprimi tħassib partikolari, madankollu, dwar l-ewwel konklużjonijiet misluta mill-Kummissjoni fid-dokument ta’ ħidma tal-persunal tagħha dwar ir-rieżami tal-ekoloġizzazzjoni wara sena (SWD(2016)218, it-tieni parti, p. 14), jiġifieri li b’mod ġenerali, il-bdiewa jkollhom ibiddlu l-għelejjel fuq inqas minn 1 % tal-raba’ totali fl-Unjoni sabiex jikkonformaw mar-rekwiżit ta’ diversifikazzjoni tal-għelejjel, u peress li l-maġġoranza kbira tar-raba’ fl-Unjoni hija soġġetta għall-obbligu tad-diversifikazzjoni tal-għelejjel, dan l-impatt limitat jidher li jirrifletti l-prattiki attwali ta’ bdiewa li diġà huma konformi;

239. Jenfasizza li, fir-rapport annwali tagħha (paragrafi 7.43 sa 7.54), il-Qorti tikkonferma l-analiżi magħmula mill-Kummissjoni li tindika li d-diversifikazzjoni tal-għelejjel u l-iskema taż-ŻIE ma wasslu għall-ebda tibdil għall-maġġoranza tal-irziezet li żaret (89 % għad-diversif